Españiako uritar constitucionalaren cartilla civilla - Wikiteka\nEspañiako uritar constitucionalaren cartilla civilla\nESPAÑIACO uritar constitucionalen cartilla civilla.\nguipúzcoarrac ez uste\nGALDEAC TA ERANZUBAC, CEÑETAN\nEspañiaco Uritarrai eracusten zayen beren gobernu-legue edo Constitucioac aguintcen dien bearric edo obligacioric aundienac, eta adieraci eguiaric aurreneco edo principalenac, Constitucio au, ta Españiar gucien arguia, edo ilustracioa, ta batez ere gende mearena chit maite dituan batec moldatuac.\nTolosan moldizquidatua: Juan Manuel la Lamaren echean\n1820 garren urtean.\naurreneco buru edo Capitulua.[aldatu]\nG. ¿Cer esan naidú Uritar Españiaco gobernu-legueari emanac, edo Constitucionalac?\nE. Guizon bere-jave, edo librea, azcar errutzu ta viotz aundicoa, prestua ecarguiña, ta bere etsayaquin ere zucen edo justoa: Despotismoa esaten zayen gobernu locarrigaveen izua: zucen-bidegave besteai aguintcen disten edo Tiranoen azotea; guizonaren escubide edo derechoa viotzean dituena; ta prest dagoana premian escudatu edo defenditceco.\nG. ¿Nundic sortu dira locarri ta bidegaveco gobernu edo despotismoa: ta aimbeste urtetan Españiar errucarriac macurtu, ta azpian eduqui dituan ustarri pisu lotsagarria?\nE. Españar gueienen ez jaquiñetic: guizonen escubide edo derecho berezcoac ez barrundu edo esaminatzetic: ez jaquitetic cer escubide ceucaten bere gobernu oneraco eguin bear ziran leguetan: ez ezagutceti cer lecu beste guizonaquin batera iduqui bear zuten elcartasun urico edo sociedadean.\nG. ¿Cer dá alcartasun uricoa; edo sociedade civilla?\nE. Dá guizonac alcarrequin erri edo erreinu bateen vicitcea erabaquitcen duteneti eguiten duten batzarre edo gorputza, itzac ematen ditustela edo eguin alcarren artean ongui-izate edo Convencio batzuec, ceñen bidez lotutcen ta obligatcen diran batac bestea laguntcera.\nG. ¿Cerc beartu ditu guizonac alcarrequin vicitcera edo elcartasun sociedade oyec eguitera?\nE. Beren buruen gorde naiac: au dá beren ondasun, izate, ta vícia indarraren contra gorde, escudatu, edo defenditceco premiac.\nG. ¿Cein dá elcartasun edo sociedadearen bidez urrindatu, ta bota naidan indarra?\nE. Beste elcarrequin edo sociedadean vici diran guizon batzuena, dala aldean, dala urruti: ceinzuec beren cutici, ta aundi-nayac daramaizqui asco aldiz besteac menderatcera, ta dutenaren jave eguin nai izatera.\nG. ¿Nola eguin, erastu edo formatu dira guizonen elcartasun edo sociedade oriec?\nE. Guizonac esagutcen dutelaric, elcarren laguntasunean vicico badira, nai ta ez bear dituztela legueac bata bestearequin vicitceco, ta batac bestea beren estutasunetan legue oyen bidez laguntceco: legue berdiñaquin juzgatcen dituztela beren artean igaroricaco itz, baldinde edo Convencioac asturic oquertzen diranac, ta oyec eguindaco calteac: au dá elcartasun erazcoac eguiteco bide zucen leguezco bacarra.\nG. ¿Beraz badira elcartasun edo sociedade zucenbideric ez dutenac ta arrazoi-leguearequin ongui ez datocenac?\nE. Bai, badira ez zucenac, ez justoac ez diranac: ta á la baldin guizonac beren elcartasunean eyen arteco bat beren oneraco burutzat autu edo escogituba dute; ta onec, besteac beren oneraco eman cioten escubide aguintea bereganatcen badu, jatorriz ta berez gucien buru balitz becela: besteac aguintcen, ta gobernatcen baditu buruac ta gogoac ematen dion becela; onen aguinte au da legue-arrazoyarequin ez datorrena, ta elcartasun edo sociedade au zucen justoa ez dana.\nG. ¿Ta nola deitcen zayo elcarrequin vici diran gucien escubide derechoac, ta elcartasun edo sociedadeac berac bereganatce oni?\nE. Gobernu bidegave edo tirania: ta ori eguiten duten aguintari buruai Bidagueac edo Tiranoac.\nG. ¿Cergatic deitcen zayo onela, besteren ta elcartasun sociedadearen escubide derechoac berac eguite oni?\nE. Cergatic bide-gavetasunic lotsagarrienarequin lapurcen ditusten ta beretu, guizonari berez ta izatez datozquion escubide derecho guciac.\nG. ¿Cer dá bada guizona bereac, ta izate berezco edo naturalean?\nE. Bere buruaren jabea dan izate bat, locarrigabe edo libre jayoa, besteren mendean ez dagoana, ta besteri ecer zor ez diona, guraso izatea eman diotenai baicic, ceñai bacarric zor die jatorriz obediencia, ta beguiruze on edo errespetoa, bere buruaren jabe izan artean.\nG. ¿Cer dá berezco escubide edo derecho naturala?\nE. Guizonac bere izatez duan escua cerbait bere indar edo jaquinduriarequin irabasteco edo eguiteco; ta eguin edo irabaci duana gordetceco.\nG. ¿Guizonaren escubide edo derecho oyen artean ceinzuec dira aurrenecoac, ta maitagarrienac?\nE. Es besterena izatea; baicican bere buruaren jave, edo libertadea: bere anzecoaquin berdiña izatea, edo igualdadea; berari dagoquionaren javetasun, edo propiedadea; bere seguranza, ta memperatu nai dutenai arpegui eguiteco escuba.\nG. ¿Certan dago bere javetasun edo libertadea?\nE. Escuba izatean bacoitzac, iñorc galeraci gave, eguiteco bere oneraco ondoen dagoquiona, besteri artatic calteric ez badatorquio.\nG. ¿Certan dago berdin izatea, edo igualdadea?\n[E.] Iñorc gure gañean aguinte edo derecho berezcoric ez izatean: bada guizon gucioc guere izate edo naturalezaz berdiñac guera; ta beti esca dezaquegu, ta irichi doai au, bestec quentzen badigu.\nG. ¿Certan dago bere ondasun izateen javetasun edo propriedadea?\nE. Dituan ondasun, izate, escubide edo derecho guciaczaz berac nai duena eguitean.\nG. ¿Ta seguridadea certan dago?\nE. Escuba izatean bere, ta bereen edo familiacoen indarraquin bere on dasun, vici, ta izateac escudatu, ta gordean ipintceco, iñorc eragotci gave.\nG. ¿Certan dago menderatu nai duanari arpegui eguiteco escu edo facultadea?\nE. Berac ecin iñor bere mendean ipiñi dezaquean becela, besteac ere bera menderatceco escuric ez izatean: ta ala bestec azpiratu nai badu, ez bacarric dauca escuba  ari arpegui eguiteco, baicic dago beartuba indar eguitera, ta albadu indarra indarrarequin botatcera.\nG. ¿Usten ditu guizonac iñoiz berez dituan escubide, edo bere izateari darraiquion derecho oyec?\nE. Bai besteaquin baera elcarren laguntasun edo sociedadean vicitcea erabaquitcen duanean, ta orduan sartcen dá Uritar guztien escubide derechoetan.\nG. ¿Cer dá Uritarren escubide edo derecho civilla?\nE. Guizonac batac besteaquin elcartasunean vicitzeco igaro citusten itzac: edo beren artean, gucien oneraco, batac bestea laguntzeco, ta gordetzeco, eguin cituzten nola izate, baldinde, edo convencioac.\nG. ¿Galtcen ditu iñoiz guizonac bere izateac ematen diozcan escubide berezco, edo derecho natural oyec?\nE. Eguia esatera ez ditu iñoiz beren izate, edo esencian galtcen, ceren berezcoac ditu, ta guizonaren izateari dagozquio itsasiac becela; baño ecin asco aldiz berac naico luquean vecela escubide oyezaz balia diteque; ta alde onetatic galtcen ditu beren eguiera edo egercicioan.\nG. ¿Ta nola elcarrequin izateac, edo sociedadeac escubide derecho oyec gordetcen diozca?\nE. Gobernu legue, edo Constitucio bat eguiñaz, ceñean gobernu on bateraco bear diran gauzac erabaquitcen diran; ta elcartasun edo sociedadean ondoen izateco legueac.\nG. ¿Ta nola deitzen zayo escubide edo derecho oni?\nE. Uritarren escubide, edo derecho civilla; Patriaco leguea; guciaquingo escubide edo derecho publicoa.\nG. ¿ Ta guizonac derecho onetan arquitcen ditu berez dagozquion, ta bere izate edo naturalezac ematen diozcan escubide guciac?\nE. Bay arquitzen ditu: ceren elcartasun edo sociedadean jarri ciranean beren artean igaroricaco itzac, ta batac bestea lagunduric, al zuten onduen vicitceco eguin zuten baldinde pacto edo convencioac gordetcen diozca, bere buruaren jave izatea edo libertadea; beste, berarequin vici diranaquin berdiña izatea, edo igualdadea; bere dituanen javetasun, edo propriedadea, seguridadea, ta gaitz eguin nai dionari arpegui eguitea..\nG. ¿Nola gordetcen ta seguratcen diozca?\nE. Lendavicicoa, Uritar guciay escuba emanaz edocein gauza eguiteco, ez besteen, ez nacioaren caltean ez danean. Bigarrena, escubide berdiñac guciai emanaz, da esatea, legue berdiñac gucientzat ipiñiaz, ala castigatceco, nola amparatceco; ta guciac leguearen aurrean berdiñac eguiñaz. Irugarrena, bacoitzari escuba emanaz nai duana eguiteco bide onetic dituan ondasun izate, ta bere icerdiarequin edo jaquinduriarequin irabaci duan guciaz. Laugarrena, gucien indarrac elcartzen dituala; bata bestearequingo elcartasun edo gucien indarraren unio onetatic gucien ona sortu dedin, ta bacoitzaren seguranza aundiagoa: ta aizquenic, gucien indar elcartu onequin, (onetaraco elcartasun edo sociedadeac eguiñic dauzcan legueaquin, gucien indar au zucentcen edo gobernatcen dala) menderatu nai gaituzten guciai arpegui eguiten diegula, irrindatu oyen indarra guere indar elcartuarequin, ajolatu edo escarmentatu oquertcen diranac; ta eguindaco baldinde edo convenio, ta igaro guenituan itzac ausiric, guizonen escubide derecho oyen contra dijoacen guciac, ala guere artecoac, nola campocoac.\nbigarren buru edo Capitulua.[aldatu]\nG. ¿Cer da Leguea?\nE. Erri guciac gandic Legueac eguiteco escubidea artu duten guizonac, gucien vorondateen javeac vecela, gucien icenean cerbait aguintzea edo debecatzea bere batzarre edo Cortetan; ceren Uritar guciac dute escubide berdiña Legueac eguitecoan aditzeco, edo bere, edo beren icenean onetaraco biraltzen dituztenen bidez. Ta ala ongui barrundu edo examinaturic, leguea ezta besteric, Uritar guciac beren buruai ipiñi dioten aguinte bear bat baicic, beren paque oneraco, ta gauzac gucientzat zucen juan ditean.\nG. ¿Cembait guisa edo moducoac dira legue oriec?\nE. Bi era edo moducoac: batzuec dira legue-cimenduac, edo fundamentalac; ceren aguintea eduqui bear dutenai iracusten dien, ceinzuec diran beren escubideac, nola besteac aguindu ta gobernatu bear dituzten, ta ce cimenduren gañean; ta legue oyec eguiten dute Constitucioa. Besteac dira eman-legue, edo distribuciocoac; ceren Uritar bacoitzari dagoquion escubide derechoa emateco eguiñac diran; ta legue oyec dacazquien liburuai deitzen zaye Código, ordenanza, ta erreglamenduac.\nG. ¿Cerda Códigoa?\nE. Liburu batzuec, ceñetan dauden justicia zucen eguiteco legueac, ala artu emanetan, ala ondasunean, nola oben edo gaizqui eguiñetan.\nG. [¿]Cer dira ordenanza, erreglamenduac?\nE. Ichaso ta lurreco Erregue-guizon, edo Soldaduac aguintceco ta gobernatzeco, Erriac artaraco autu edo escogitu cituzten guizonac eguindaco legueac, baita ere mercataritza edo comercioa, Urigaro edo navegacioa, ta ala nacioac, nola Uritar bacoitzac dauzcaten lantegui, biar-lecu, edo oficina ta establecimenduac guidatzeco eguiñac.\nG. ¿Beraz elcarrequin edo sociedadean vici diran guizonen artean ere badira bacar legue edo privilegioac, desberdintasun edo distincioac?\nE. Ez dira; ta ecin izan ere ditezque, nacioac berac ematen ez paditu; baño nola beste gorputz bat eguiten duten guiza-altra edo Corporacio oriec, nola beste uritar guciac baicic beste bear lanic dituzten ala ere bear dituzte aguinte ta leguebesteric: baño beti, beste Uritar guciac vecela, nacioac gucienzat ipiñiric dauzcan legueen mendean daudela: ceren elcarrequin edo sociedadean vici diranen artean ezdira sartu bear desberdintasun distincioric, gucien ondo izate eguiazcoac aguitz escatcen dituanac besteric.\nG. ¿Ceñec dauca escuba legue bacar desberdin oyec eguiteco, ta beste aldaera edo mudanzaren batzuec gobernu-leguetan?\nE. Erriac beren icenean viraldu dituzten guizonac, beren batzarre edo juntetan: Erriac escubidea emanten diela legue berriac eguiteco, edo leen eguiñac aldatzeco gucien on ongui adituac ala escatzen badu.\nG. ¿Ceinzuec dirá Errien icenean autu diran guizon edo Diputaduac?\nE. Erriac beren Parroquietaco batzarre edo juntetan icentatu ta beren arteti autu edo escogitu citusten guizonac, beste Erreinu gucico Parroquiac era berean autu, ta biraltcen dituztenaquin nacio gucico batzarre bat eguin dezaten: Ceñari Españian Corteac deitzen zayo; Corte oyetan aguertu ta errepresenta ditzaten icentatu, ta biraldu ditustenen escubide derechoac.\nG. ¿Ce honore daucate, ce sillu edo Caractere Erriac viraldu ditusten, ta Errien lecuban dauden Diputadu oriec?\nE. Al ditequean donetsu edo sagraduena, ausi ecin ditequean ta errespetagarriena: bada viraldu ditustenen escubide goieneco edo Soberania aguerzen ta errepresentatcen dute.\nG. ¿Beraz escubide goieneco edo Soberania elcarrequin edo sociedadean vici diran Uritar gucietan dago, ta Uritar guciac dira Soberanoac?\nE. Ez: ez dira Uritar guciac Soberanoac, eztago ere aguinte goieneco edo Soberania au Uritar gucietan; baicican guciac batean elcarturic, ta unituric eguiten duten gorputz edo sociedadean; ta Uritar bacoitza ezta gorputz edo sociedade onen zati edo porcio bat baicic.\nG. ¿Bada norbait aguinte goieneco, edo Soberania onetara escubide edo derechoa duanic?\nE. Ezda iñor, ez bacarric, ez besteaquin batera; ezta ere guizonen reunioric edo batzarreric, baldin aurrez Erri guciac vorondate au aguertcen ezpadute edo bere, edo beren icenean onetaraco escubidearequin biraldu ditustenen videz.\nG. ¿Ta guciac aguinte goieneco onetaraco, legueac agintcen duan becela autu edo escogitu dutenari, naiz izan dedilla guizon bacarra, naiz asco, nola deitcen zayo?\nE. Gucien gañeco edo Soberanoa: ta onen icendamendu, edo nombramendua, ta escubideac erabaquitzen dituan, ta dacazquian legue erreglamenduari Constitucioa.\nG. ¿Cer da Constitucioa?\nE. Erri Provinciac artaraco icentatu ta biraldu dituzten guizonac erabaqui dituzten legueac dacazquian liburu bat: ceñean dauden gucien gañeco edo Soberanuaren escubide, erregalia, altasun, ta bearrac; baita ere bere escubideen mugac, ta eranzunquizuna: auda cer eguin dezaquean ta cer ez, ta nola erantzun bear duan nacioac bere escuetan ipiñi duan escubide onezaz[.] Constitucio onetan daude ere legueac eguiteco, eguiñac egecuta-eracitzeco, ta juzgatceco escubideac; ta iru escubide oyec eguiten dute gobernua.\nG. ¿Cembait gobernu era, edo modu dira?\nE. Iru aurreneco edo principalac: Baten gobernua, edo Monarquicoa: aundi-ascorequingoa, edo aristocraticoa; guciac-quingoa, edo democraticoa; ta beste asco iru oyetatic sortzen diranac, ta iru oyetatican batera urreratzen diranac, batzuec gueyago besteac guchiago: edo elcarrequin vici diran gorputz edo sociedade bacar asco bata besteaquin aditzen diranean, guciac gai ascotan gorputz bat eguiteco, ta oyei deitcen zaye gobernu elcartubac edo federatiboac.\nG. ¿Cer dá gobernu-batequingo edo Monarquicoa?\nE. Legue ipiñiac gorde, edo eguin-erazotzeco escubidea guizon bacar baten escuetan ipiñi duana: ta guizon oni esaten zayo Monarca, Erregue, edo Emperadorea: ta eguiazqui itz-eguitera da nacioco aurreneco guizona.\nG. ¿Cer da gobernu aundi ascorequingoa, edo Aristocraticoa?\nE. Besteac guiatzeco, ta gobernatzeco escu, ta aguinte gucia aundien escuetan ipiñi duana; besteac ez dituzten becelaco legue, fuero, escubide desberdiñac aundi oyec berentzat arturic, gende mearen caltean.\nG. ¿Certan dago gucien gobernu, edo Democraticoa?\nE. Escubide goyeneco edo Soberania Erriac autu, ta icentatu dituan guizonetan egotean: baño cerbait aguindu edo erabaqui bear danean, ez bacarric oyec, baicican guciac, gende meac berac escuba dualaric artan aditzeco, ta bere iritzia emateco; ta orregatic deitzen zayo gucien gobernua, libre edo popularra.\nG. ¿Ceinda iru oyetatic gobernuric onena?\nE. Batequingoa edo Monarquicoa; guizon bacar baten escubide oni bear becelaco muga, edo locarriac ipintzen bazaizca, Locabetasun edo Despotismoan eman ez dezan.\nG. ¿Beraz badira gobernu locarrigabe edo Despoticoac?\nE. Bai; baño ez dira guizonac autu, ta ipiñiac; baicican baten, edo gueyagoen gucia aguindu nayac sortu dituanac, guizonac elcarren laguntasunean vicitzeco eguin cituzten legueai beguiratu gabe, Constitucioac buru aguintarien escubideai marcatzen dien muga igarotzen dutela, ta ausi, gucia aguindu nai au bere neurrian eduquitzeco locarri ipiñiac.\nG. ¿Ceñec du escubidea, ta eragotzi bear ditu gaitz oyec?\nE. Edocein guizonec du escuba, Constitucioa ausiric icusten duanean, Erreinuco batzarre edo Corteai gaztigatzera, oyec bilduric daudenean: ta oyen dembora ez danean, beren ordez urrengo Cortetaraño guelditzen diran guizon icentatu, edo Diputacio guelditzen danari; ta bide onetatican Constitucioa osoro gorde-erazo.\nirugarren buru edo Capitulua.[aldatu]\nG. ¿Cer esan nai du legueac eguiteco escubideac?\nE. Guciac gordetzera beartuac dauden legueac, nacio guciaren icenean erabaqui, ta ipintzeco escuba.\nG. ¿Ceñec dauca escu ori?\nE[.] Ez edoceñec, ez ta ere edoceiñ demboratan: baicic Constitucioac aguintzen duan becela, Erriac autu ta icentatzen dituzten guizon edo Diputaduac, batzarre edo Cortetan bilduric daudenean.\nG. ¿Ceri esaten zayo gorde, edo egecuta-eracitzeco escubidea?\nE. Legueac gorde-eraci, ta oyec aguintzen dutena eguin-erazotzeco escubari: ceña Corteac onetaraco nacioaren icenean icentatu, ta ipintzen duten.\nG. ¿Ceñec lan, edo bear ori eguiten du?\nE[.] Gucien aguinte edo escubide goyeneco Soberanía dutenac, naiz egon dedilla aguinte goyeneco soberania au ascoren escubetan, naiz batenetan. Gure Españian Erregueri Constitucioac ematen dio lan au; ta orain guere Fernando aundi zazpigarrenac eguin beardu, escu au eman dion nacioaren icenean, ta onec bere Cortetan eguiten dituan legueen azpian.\nG. ¿Cerda juzgatzeco escubidea?\nE. Justicia eguiten duana; edo guizonen arteraco eguindaco zucenbide, justicia legueac eguite, edo egecucioan ipintzen dituana, baño beti legueac aguintzen duten becela, ta egecuta-eracitzeco escubac dituan buru edo Soberanoaren mendean.\nG. ¿Eguin dezaque iñoiz nai duana gucien buru edo Soberanoac?\nE. Ez, ceren beti eguin beardu legueac aguintzen duten becela, beti leguearen azpian gobernatcen duala, iñoiz leguearen gañean jarri gabe: beti aguindu beardu Constitucioaren icenean, ez iñoiz berean.\nG. ¿Cer eguin beardu bada gucien buru edo Soberano onec guertaera estuetan?\nE. Erabaqui estu bitarte ayetan gauzac Constitucioac aguintcen duanarequin ondoen datorren erara; baño ez dirade aguinte oyec legue osoac izango, nacioaren icenean legueac eguiteco escuba dutenac, beren baiezcoa emanic indarra eman arte.\nG. ¿Nola escubide edo potestade oyei beguiratu bear diegu?\nE. Nacio guciac ipiñiac becela legueac eguiteco; ta gorde edo egecuta-eracitzeco: ta ala deitzen zaye, legueac eguiteco escubidea; aguinte goieneco, edo Soberanua, ta juzgatzeco escuba.\nG. ¿Nundic sortzen dira escubide oriec, ta ceñen mendean daude?\nE. Lendabicicoa, edo legueac eguiteco escuba, nacio guciagandic; bigarrena, edo aguinte goieneco Soberanua, lendabicicoa-gandic; ta irugarrena edo juzgatzecoa, beste biac-gandic.\nG. ¿Ta iru escubide edo autoridade oyetaco bacoitzac ecin eman  dioten escubaz gaizqui usa dezaque?\nE. Bai, bear ezpaluquete ere: ta eragozteco, Erriac esan beardiote lendabicicoari ematen dioten escubide edo poderetan, ce escu edo facultade ematen dioten: onec berriz marcatu bear diozca bigarrenari bere escubideen mugac. Certaraño eltzen dan bere escuba: bigarrenac berebat irugarrenari, ta onec bere mendecoai; irurac Constitucioa beren ispillu moldetzat artzen dutela; ta beren mendecoac, justicia eguiteco ta gobernu oneraco eguiñic dauden legue, erreglamendu ta ordenanzac.\nG. ¿Beraz escubidedun, edo potestade oriec, dirudianez, beste euraquin elcartasun edo sociedadean vici diranac ez dituzten vecelaco escu ta distincioac dituzte?\nE. Bai: baño nola oyen ta beste Uritarren artean aurquitzen dan desberdintasun edo distincio au bateti nacio guciaren ondo izateac escatcen duan, ta besteti Uritarren ontasun, virtute, ta merecimenduari ematen zayen honra, ta saria diran, orregatic ez da arrazoyaren contracoa.\nG. ¿Ta Uritar guciac daucate onore, sari edo distincio oyetara escubide berdiña?\nE. Bai, ceren Uritarren azcartasun arreta jaquinduria, ta nacioari eguindaco lan edo servicioen sariac diran.\nG. ¿Ta Constitucioac nola fermutcen ta seguratzen ditu Uritarren escubide derechoac[?]\nE. Uritar guciac bere aurrean berdiñac eguiñaz; ta guciai ichoden-bide edo esperanza berdiñac emanaz.\nG. ¿Ta nola berdin izate edo igualdade oni iraun-erazten zayo elcartasun edo sociedadean?\nE. Gaiztaqueri berdiñai pena berdiñac emanaz: emanquizun edo contribucioac berdiñac izanaz, batari aimbe besteari escatcen zayola bere dituan ondasunen neurrian: Uritar guciac iracurza edo distincioric batere gabe Estaduco Cargac eramatera beartuaz; ta orobat guciai ala Uritarren artean, nola Erregue guizon edo soldaduen artean escubide berdiña emanaz, goyende edo empleoetaraco, jaquinduria virtute merecimenduen iracurza, edo distincioa baicic, beste iracurza distincioric ez dutela.\n[G.] ¿Cein da nacioco Estadu ori, ceñaren cargac eramatera Uritar gucioc gauden beartuac?\n[E.] Nacioco Estadu onegati aditzen dira Erregue bere aldameneco neque lagun edo Ministro, ta mendecoaquin, ceñac diran Consejubac, Tribunalac, Escutuari edo Secretariac, beguiranza edo administracioac, zucende, edo direcioac guciaquingo lengarista edo Capitania generalac, Eronde edo gobernacioac, Uritzaigo edo Corregimenduac, ta ichaso ta lurreco Erregue guizon edo soldaduac; ceñac eguiten duten nacioetan Estadua deitcen zayon gorputz bat.\nG. ¿Certara daude beartuac nacioco gorputz Estadu au eguiten duten guciac?\nE. Bacoitzac bere zai edo contura dauden bearrac ondo eguitera, beren utseguite gucien erantzuten dutela, beren naiustes ecer eguin ez dezaten, baicican gucia legueac dioten vecela.\nG.¿Ta ce neurri bacoitza bere zai edo cargura dauden gauzac ondo eguitera beartceco?\nE. Moldizquiraco escubide, edo imprentaco libertadea, auda edocein Uritarrec besteen eguite edo accioetan bere iritzia emateco, edo criticatzeco escuba izatea, beardan neurri moldetsia, veguirunce onarequin danean; ta eranzun-quizun estuba bere gañean duala iñorgatic ez danic moldizquiratzen edo escribitcen badu, edo dana ere gaitzera arrazoi gabe beteaz, gueituaz, edo beste moduz belstucen badu: neurri oyequin edoceñec besteen eguiñac erizmatu edo critica ditzaque: ceren guere eguiteac besteac jaquin ta mundu guciaren aotan ibilli, ta degun icen ona galduco degunen beldurrac eduquico gaitu frenu-batequin becela guere bearrean, ta escubide onequin beartutcen ditugu guizonac onac izatera.\nG. ¿Ta ceinzuec dira Estaduco guizonen nacio gucia-ganaco bear edo obligacioac?\nE. Esan diranaz gañera guisa gucietaco iracaslecu edo escolac ipintcea gasteen asiera jaquinsu oneraco: mercataritzari, ta equiñ-arteai vicia ta beroa ematea: gaiztaqueriaraco bideac epaquitcea; gaistoac ta oyen gaizqui eguiñac ez ajola edo escarmendu gabe ustea: ta ernai beti egotea, persona guciac, oyen izate ondasunac, ta nacio gucia bere erri lur guciaquin ondo gordea egon dedin.\nG. ¿Ta ceinzuec dira Uritarren estaduarequingo bearrac?\nE. Servitzea, escudatu edo defenditzea; leguearen mendean beti vicitzea; legue oyec aguertu ta gorde-eracitzen dizquigutenac errespetatcen ditugula; ceña eguiten degun bere aguinduac gordeaz: bereagatic guere izate ondasun ta vicia bera premian emanaz: elcartasun edo sociedadeac aguintcen dituan gauzac ondo eguiñaz: besteen izate escubide derechoac errespetatuaz: itz batean Uritar onac becela guere nacio Patria maite izanaz; Aita ona, senar ona, seme ona, anai ona, adisquide ona, ta cristau ona izanaz: ala eguiñic beste munduco betico zori ona irichico degu; ta elcartasun edo sociedadeac escudatu edo defendituco gaitu gucian, ta gorde ondo beste elcartasun edo sociedaderen baten mendean erori ez gaitean.\nG. ¿Nundic sortcen dira, ta nora jotzen dute guizonac elcarrequin edo sociedadean vicitzeco ipiñi ditusten cimendu oyec gucioc?\nE. Egui-cimendu oyec gucioc sortcen dira bi iturritic becela, guizon gucien cillegui-legue edo morala eguiten duten eguia nagusi oyetatic: aurrenecoa, ez dezazula besterentzat nai ceretzat nai ez dezunic: bigarrena, guciai eguin bear diezu guciac ceuri eguitea nai dezuna. Au dá guere ontasun virtute gucien asiera, ta aizquena becela aguintcen diguna guere Religio Santa, Católica, Apostólica, Erromacoac, bacarric eguiazcoac; ceña gordetzera beartu gniñan juramenduz, Constitucioa ondo gordetceco juramendu eguin guenduanean, ceñac debecatcen digun beste edocein Religio, ceren au bacarraic dá Estaduaren, ta Españiaco Uritar Constitucionalen Religioa.\n1820 urteko testuak\nOrrialdearen azken aldaketa: 23 abuztua 2019, 21:16.


Espa�oleando - GARA\nEntzun, arren, Wert jauna. Euskaldunok lurralde jakin batean garatu ditugu gaur egun arte iritsi diren hizkuntza eta kultura; baita jardun ekonomiko berezkoak ere; belaunaldiz belaunaldi, mendez mende, milaka urtetako ibilian. Beraz, zilegitasun osoz bizi eta dihardugu gure habitat naturalean.\nHau herri duina da; hiritarrak, ondratuak, langileak, solidarioak, beste edozein herritako hiritarren antzera, zenbait espainiar barne. Euskal Herriak berezko hizkuntza du, euskara. Euskaldunok, euskaldun oro esango nuke, beste hizkuntza baten jabe ere bagara: gaztelania edota frantsesa; batzuek hirugarren eta laugarren hizkuntzaren bat ere menderatzen dute.\nHegoaldeko euskaldunak espainiartzea gaztelania jakitea bada, nafar-Euskadiko denok ezagutu eta errespetatzen dugu hizkuntza hori; beraz, ez dugu halakorik behar. Espainolizatzea, Wert jauna, zuek erakusten ari zareten izaera eta gizarte usteldua gureganatzea bada, ez dugu nahi. Eta horretara derrigortzen bagaituzue, erantzun bakarra dugu: independentzia.


Berdintasuna enplegu publikorako sarbidean migratzaileentzat - sindicato ESK sindikatua\n2021 irailak 01\nTalde politikoei eta Eusko Jaurlaritzari eskatzen diegu legezko mekanismoak antola ditzatela, Estatuan bizi diren pertsona guztiek aukera berberak izan ditzaten lan publikoan sartzeko.\nJose Luis Quintas Osasun sailburuordeak Osakidetzan Europar Batasunetik kanpoko langileen kontratazioaren kudeaketari buruz egindako adierazpenak entzun ondoren, ESKk honakoa adierazi nahi du:\nQuintas jaunak ederto adierazten duenez, kontratazio hauek Enplegatu Publikoaren Oinarrizko Estatutuaren Legearen testu bategina onartzen duen urriaren 30eko 5/2015 Legegintzako Errege Dekretuaren 57. artikuluak arautzen ditu.\nLegearen atal honetan aipatzen da funtzionario gisa enplegu publikora sartzea Europar Batasuneko kide diren nazionalei eta langileen zirkulazio libreari buruzko nazioarteko itunen aplikazio-eremuan dauden pertsonei bakarrik dagokiela.\nBai Osakidetzako Aldi Baterako Kontratazioari buruzko Arautegiak, abuztuaren 10ean SATSE eta SME sindikatuen akordioarekin EHAAn argitaratua, bai Osakidetzako EPEen Oinarri Orokorrek hitzez hitz jasotzen dute artikuluaren idazte hori.\nInteres orokorreko arrazoiak\nHala ere, bai Quintas jaunak, bai Osakidetzan hautapen eta kontratazio-sistema arautzen duten araudiek, bai Eusko Jaurlaritzako Osasun Saileko arduradunek, alde batera uzten dute artikulu horretako 5. puntua, hitzez hitz honela dioena: “Soilik Gorte Nagusien edo autonomia-erkidegoetako legebiltzarren legearen bidez salbuetsi ahal izango da nazionalitatearen baldintza funtzionario izateko, interes orokorreko arrazoiengatik”.\nESK-k behin eta berriz salatu ditu Osakidetzak langileriaren arloan dituen egiturazko gabeziak, urte eta erdiko pandemiagatik larriagotu diren gabeziak. ESK-k salatu du, Osakidetzak berak aitortutako gabeziak gorabehera, behin-behineko pertsonala alde batera utzi dela, Europako nazionalitatea ez dutela argudiatuta.\nHorren aurrean, eta “interes orokorrean” oinarrituta, ESK-k Eusko Legebiltzarrari, hura osatzen duten talde politikoei eta Eusko Jaurlaritzari berari eskatzen die Enplegatu Publikoaren Oinarrizko Estatutuan jasotako lege-mekanismoak artikulatzeko, eta, bere araugintza-eskumenen barruan, enplegu publikora sartzeko eskakizunak aldatu ditzaten, Estatuan bizi diren pertsona guztiek sarbide baldintza berdinak lortzeko.


Iberiar penintsulako lurzoruaren% 25 degradatuta dago. | Consumer\nIberiar penintsulako lurzoruaren% 25 degradatuta dago.\nZatirik handiena iraganean egindako jarduketei zor zaie.\nIberiar penintsulako lurzoruaren %25 inguru degradatuta dago, eta, beraz, kaltetutako lurren zatirik handiena (%20) desertifikazio heredatuari zor zaio, hau da, dagoeneko martxan ez dauden giza ekintzei. Gainerako %5a desertifikazio aktiboaren ondorioz sortu da, Ikerketa Zientifikoen Goi Mailako Zentroko (CSIC) irakasleak eta Juan Puigegas desertifikazioan adituak adierazi dutenez.\nBeraz, penintsulako lurzoruen degradazioaren zatirik handiena iraganean egindako jarduketen ondorio da, Holcim-ek eta Almeriako Cajamar Fundazioak antolatutako ingurumen-lehengoratzeari buruzko mintegi batean parte hartu aurretik, irakasleak esan zuen “Lurren degradazioa: kontzeptu baten bilakaera aplikaziorantz” txostenean parte hartu duela. Irakasleak esan zuen kaltetutako lurzoru gehienak Espainiako lurraldearen hego-ekialdeko erdian daudela, eta gainerako eremua, berriz, “berreskuratu” egiten dela, neurri handi batean, beste erdian ugariak diren euriei esker. Hala ere, zehaztu zuen Gironak, Cadizek eta Almeriak trazatzen duten triangeluan zenbait espazio daudela, prezipitazioen ugaritasunaren arabera aldatzen direnak; beraz, eremu horretako ukipena %5etik %10era bitartekoa da.\nEgoera horren aurrean, Puigdefábregasek adierazi zuen “desiragarria” izango litzatekeela ekosistemetako biztanleek beraiek kontrola izatea lurzoruak nekazaritza- edo urbanizazio-sistemak ezartzean. Hala, giza jarduerak inguruneen degradazioan duen eraginari buruzko uste sendoa indartu zuen.\nHalaber, Andrés Alcántara Natura Babesteko Nazioarteko Batasuneko (UICN) Erakundeekiko Harremanetarako arduradunak ekosistemaren defentsaren arloan Nazio Batuek egindako jarduerei buruzko hitzaldia eman zuen. Ondoren, CSICeko Albert Solék eta Cajamar Fundazioko Miguel Ángel Domenek parte hartu zuten, eta Holcim Gádor harrobian harrobiak gune erdiidoetan edo idorretan lehengoratzeko teknologia berriak aplikatzeko egindako saiakuntzak azaldu zituzten.\nSolék ezpondak lehengoratzeko egindako saiakerak berrikusi zituen, hainbat medeagarri organiko eta bigungarriren bidez. Bestalde, Domenek Cajamar Fundazioak garatutako lehengoratzeko eredu integral berriaren aplikazioan lortutako lehen emaitzak aurkeztu zituen.\n% 25 degradatu desertifikazio lurzoru peninsular-eu


14. Euskadiko 2020ko Agenda Digitala - Hezkuntza, Hizkuntza Politika eta Kultura Saila - Euskadi.eus\n - 14. Euskadiko 2020ko Agenda Digitala\nJaurlaritzaren Lehendakaritza, Ekonomiaren Garapena eta Azpiegiturak\nTestu osoa deskargatzea\nEuskadiko 2020ko Agenda Digitala, modu laburtuan AD@2020, Eusko Jaurlaritzak Euskadin Informazioaren eta Ezagutzaren Gizartea egoki sustatzeko diseinatu duen plan estrategikoa da, eta horretarako hainbat neurri traktore eta bultzatzaile antolatu ditu, 2016-2020 epealdian hedatzeko helburuarekin.\nEkonomiaren Garapen eta Lehiakortasun Sailaren ustez, arlo honetan eskumena duelarik, digitalizazioa bultzatzea euskal gizartearentzat apustu disruptibo irabazlea egitea da 2020ko horizonteari begira; gainera, uste du egoki dela murgilduta dauden eragile guztiek babes sinergiko, proaktibo eta koordinatua ematea, sustapenerako politika publikoen arloan hamabost urtez luzatu den esperientzia egiaztatuan oinarrituz.\nEuskadik dagoeneko maila handiko kokapen digitala duen arren, Agendaren xedea da teknologiek eskaintzen dituzten aukera aprobetxatzeari dagokionez Euskal Autonomia Erkidegoa goragoko maila batean kokatzen laguntzea, lehiakortasuna, ongizatea eta bizi kalitatea hobetzeko.\nEspezializazio adimendunaren estrategiarekin bat eginda, Euskadik arlo guztietan izan behar ditu adimen digitaleko esparru edo geruzak, eta geruza horiek elkarren artean nahastu behar dira, sareko ekosistema birtual bat eratzeraino, Euskadiko lurralde errealean bermatuta.\nAukera horiek egoki aprobetxatzeko, susperraldia hasten ari delarik eta aurrekontu zorrotzen testuinguru batean, Euskadiko 2020ko Agenda Digitalean honako alderdi hauek planteatu dira:\nEusko Jaurlaritzako sail guztiek informazioaren gizartea bultzatzearen aldeko konpromisoa hartua dutela islatzea, eta horretarako helburu, erronka eta egitasmoak zehaztea.\nToki administrazioen parte hartzea kontuan hartzea, ahaleginak bateratzeko eta garapena koordinatua eta kapilaritate handiagokoa izateko.\nEnpresei, erakundeei eta gizarte osoari gonbidapena egitea plana bereganatzeko, EIKTek ematen dituzten abantailen eta aukeren onuradun izateko, eta Euskadiren bilakaera ekonomiko eta sozialari posizio sendoago eta digitalago batetik aurre egiteko.\nGaratzeko jarduerak eta baliabideak\n4 A, 11 Erronka Estrategikok, Ekintza Ildo ugarik eta 62 Egitasmo Traktore zehatzek egituratzen dute plan hau, planteatutako helburuak lortzea xede. Trakziorako hartu diren egitasmoen ezaugarriak dira berrikuntza maila, helburuetan duten eragina eta eragin integratzailea.\nEnpresak Merkatu Digital Globalizatuan izeneko ardatzak aurrera egin nahi du industria adimendunean, batez ere Basque Industy 4.0 Estrategian fokua jarrita eta Euskadiko RIS3 Espezializazio Adimendunaren Estrategian zehaztutako sektoreetara orientatuta, sektore horiei eusten dieten garapen teknologiko berriek eskaintzen duten ahalmenaren bidez, eta negozio eredu berriak ere kontuan hartuz. Hona hemen ardatz hau osatzen duten erronkak:\n1. erronka: EIKT aurreratu eta irisgarriak sektore industrial estrategikoen esku jartzea, I+G fasetik hasi eta industriari aplikatzeko teknologiak eta soluzioak garatu arte.\n2. erronka: industria adimenduna bultzatzea eta, horretarako, fabrikazioan EIKTak txertatzea, balio kateak integratzea eta balio erantsi handiko produktu eta zerbitzuak garatzea.\n3. erronka: EIKTen erabilera indartzea, zertarako eta enpresa berriak, negozio eredu berriak eta merkaturatzeko bide berriak sortu, handitu eta sendotzeko.\nGizarte lehiakor eta aktiboaren ardatzak bermatu behar du pertsonek behar diren konpetentzia digitalak edukitzea, zertarako eta gizarte barruan, izan lan ingurunean edo izan ingurune profesionalean, familia bizitzan, aisialdiko jardueretan nahiz arlo digitaletik garapen sozialerako egindako ekarpenean, ezin hobeto molda daitezen. Erronka hauek osatzen dute ardatza:\n4. erronka: pertsonen konpetentzia digitalak hobetzea, beren enplegagarritasuna handitzeko eta ikaskuntzara hurbilarazteko.\n5. erronka: EIKTei loturiko profil profesionalen sorkuntza eta eskaera sustatzea ekonomiaren sektore guztietan.\n6. erronka: herritarren artean teknologien eta edukien erabilera fidagarri eta segurua aktibatzea.\nAdministrazioa ingurune digitalean izeneko ardatzean, administrazio publiko desberdinek beren funtzioa gardenago betetzeko landu behar dituzten erronkak jasotzen dira, betiere herritarren parte hartzea eta zerbitzu publiko aurreratu eta kalitatezkoak sustatuz, eta, horretarako, orain arte ezinezkoak ziren bideak jorratuz. Ardatz honetan erronka hauek jasotzen dira:\n7. erronka: EIKTek duten ahalmena aprobetxatuz, zerbitzu publikoak eta zerbitzuok herritarrei emateko modua berritzea.\n8. erronka: Euskadin administrazio publiko ireki, efikaz eta efizientea sendotzea.\n9. erronka: Eusko Jaurlaritzaren IKT eredu berria hedatzea, IKTen arloan administrazio publikoa eta Euskadiko sektore publikoa bat etortzea xede.\nAzkenik, Lurralde adimendun eta kohesionatuaren ardatzak garapen honetarako behar diren azpiegitura teknologikoekin lotutako erronkak jasotzen ditu, hiri eta landa inguruneetan balio erantsi handiko zerbitzuak landu daitezen eta, horrela, lurraldea hobeto kohesiona dadin. Hona hemen ardatza zehazten duten erronka konkretuak:\n10. erronka: belaunaldi berriko banda zabala hedatzen amaitzea, bereziki, jarduera ekonomiko industriala dagoen eremuetan eta periferian kokatutako populazio guneetan.\n11. erronka: trakzio proiektua lantzea, tokiko eremuan zerbitzu adimendunak txertatzeko (lurralde adimenduna).\nEsan dugun bezala, ardatzok elkarri konektatuta daude. Ardatz bakoitzak baditu balio erantsiko nodo batzuk gainerakoak garatzen laguntzen dutenak, ekosistema digitaleko oinarrizko gaitasunak izaki. 62 egitasmo traktore horietako bakoitza berez garrantzitsua izanik ere, berezitzat jo genitzakeen lau jarduketa hauek nabarmendu litezke:\nTeknologia digitalen belaunaldi berria Euskadiko egitura industrialean garatuz eta txertatuz, Basque Industry 4.0 Estrategian zehaztuta dagoen etorkizuneko euskal industria eraikitzea.\nEuropak gomendatzen dituen ildoei segituz, pertsonen funtsezko konpetentzia digitalak bultzatzea, eta horiek hobetu, baliozkotu eta balioan jartzea.\nEuskal sektore publikoaren kudeaketa teknologikoaren eredu bateratu, eraginkor eta eguneraturantz jotzea, eredu hori zerbitzu publikoen modernizazioaren eta berrikuntzaren oinarria izan dadin.\nEuskadiko lurralde osoan belaunaldi berriko banda zabaleko azpiegiturak jartzea, konektibitate maila handia edukitzea giltzarri izan dadin lurraldearen antolamendu eta kohesiorako, bai Agenda Digital honetan jasotzen diren egitasmo guztiak lantzeko bai Eusko Jaurlaritzaren beste plan batzuk ere lantzeko.\nEuskadiko 2020ko Agenda Digitalak bost urteko denbora horizontea dauka erronkak beteko direla ziurtatzeko, identifikatutako trakzio egitasmoak lantzeko eta, hala badagokio, lantzeko egoki ikusten diren egitasmo berriak txertatzeko, kontuan harturik gauzapenean norainoko aurrerabidea egin den, edo lege, ekonomia, gizarte nahiz teknologiaren arloan izandako aldaketei erantzute aldera.\nDenboran egokitzeko espiritua gauzatzeko, eta Batzorde Zuzendariari ebaluazioa, jarraipena, berrikuspena egiteko eta aldaketak proposatzeko edo zabaltzeko emandako eginkizunen barruan, 2017ko azaroaren 7ko datarekin, urteko saio egin zen, 2017ko ekitaldiari dagokionez.\nAztertu egin ziren Euskadin Informazioaren Gizarteak duen egoera, datu erreferentzialei dagokienez, Planean jasotako helburuen betetze maila, lehentasunak eta egitasmoak, indarrean dauden joera instituzional, ekonomiko, sozial eta teknologikoak, eta, ondoren, aipatu saioan Planean hainbat aldaketa egitea erabaki zen aho batez, identifikatutako aldaketak kontuan hartzeko eta helburuak hobeto bete ahal izateko. Aldaketa horiek, elementu estrategikoen gainekoak zein Egitasmo traktoreen gainekoak izan, ez dute erabateko aldaketarik eragiten Planaren Ikuspegian eta bere Erronketan. Aitzitik, beharrezko egokitzapen bat dira, ezarritako Erronkak hobeto eta eraginkorrago bete ahal izateko.\nDokumentu berri batean jasotzen dira onartutako eguneraketak eta aldaketak, bai Jarduketa Bereziei, bai Planaren Egitasmo Traktoreei, baita ere Aginte Panelari dagokionez. Dokumentu hori Agendan sartuko da, Euskadiko 2020ko Agenda Digitalaren 2017ko eguneraketaren Eranskin moduan.\nPlaneko kudeaketa organoak\nEkonomiaren Garapen eta Lehiakortasuneko sailburuaren 2016ko martxoaren 17ko Aginduaren bitartez “Euskadiko 2020ko Agenda Digitala” onartu da. Agindu horretan Gobernantza eredu bat ezartzen da, Planaren kudeaketa errazteko, tartean inplikaturiko eragileen harremanak eta parte hartzea segurtatzeko eta aldizka estrategia berrikusteko.\nEuskadiko 2020ko Agenda Digitala kudeatu, jarraipena egin eta ebaluatzeko antolaketa ereduak hiru konpromiso eta esku hartze maila hauek ezartzen ditu:\nEkonomiaren Garapen eta Lehiakortasun Saila, sailburuaren bitartez, Planaren onarpenerako.\nBatzorde Zuzendaria, Plana maila estrategikoan gidatu eta gainbegiratzeko organo gisa.\nZuzendaritza Teknikoa, maila operatiboan Planaren kudeaketaz eta jarraipenaz arduratzeko. Zehazki, egitasmo bereziekiko koordinazioa zainduko du eta Idazkaritza Teknikoko zereginak txertatuko ditu Plan osorako.\nAldi berean, parte hartzeko organo propioa ez duten jarduketa berezietarako, bi batzorde berezi definitu dira hiru maila horien jardueran laguntzeko eta eragileen partaidetza errazteko.\nSegimendu eta ebaluaziorako formulak\nEkintzailetza, Berrikuntza eta Informazioaren Gizarte Zuzendaritzari dagozkio Informazioaren eta Ezagutzaren Gizartea garatu eta sustatzera bideratutako jarduketak, hau da:\nEuskal gizartean informazioaren eta ezagutzaren gizartea garatzera jotzen duten neurriak sustatzea; hori guztia administrazio eta gobernu elektronikoaren arloan Autonomia Erkidegoko Administrazioko beste organo batzuei dagozkien beste eskumen batzuen kalte gabe.\nEnpresa berrikuntzaren, kudeaketa kalitatearen, pertsonen eta informazioaren eta ezagutzaren gizartearen arloko jardute programak landu, betearazi eta ebaluatzea.\nAzken aldaketako data: 2018/02/15


Menperatzen dut, menperatzen dut... menperatzen dut ene bizitza. Garbitzen ta lixatzen ditut ene preso gelako paretak eta laster... Laster asmoa dut lehio bat ezartzea... Lehioa ala bakarrik zolan tranpola. Tranpola altxa eta tunela... tunela aitzurtzea baizik ez da falta.\nEne mikromundua aitzakia perfektua da naizenara itzultzeko eta autobarkatzeko. Egiten duzue nik bezala, ta nik zuek bezala, lehentasunak konpentsatzen ditu porrotak eta amets baztertuak. Bainan hauek ez dira inolaz ere ezabatuak, ihes egiteko arrazoi berri bilakatzen dira... Hobeki berriz finkatzeko zangoak betoian, oraindik freskoa bainan...\nMenperatzen dut eta benetan... benetan ainitz okupatzen nau. Badut besteak alde uzteko arrazoi ona : nitaz okupatu behar naiz.


GAIKER-IK4k produktuen bizitza luzatzen duten ontzi aktiboak eta etiketa adimenduak garatzen ditu\nAurrerapen teknologikoek ontziratutako elikagaiaren kalitatearen kontrol sakona, eta bere egoera konprobatzea bere bizitzan zehar ahalbidetuko dute\nGero eta gehiago, kontsumitzaileek ontziratutako produktuen kalitatea handitzea eta bermatzea eskatzen dute; halaber, nekazaritzako elikagaien industriarentzat, lehentasun bat da. Testuinguru horretan, Mahou-San Miguel buru den MIPFOOD proiektua sortu da, eta bere koordinazio teknikoa GAIKER-IK4ren ardurapean dago.\nProiektuaren xedea da "ontzi aktiboak" eta "etiketa adimenduak" garatzea, ontziratutako produktuen kalitatea eta bizitza handitzen eta bermatzen dutenak. Asmo handiko xede hori lortzeko, MIPak (aztarna molekulardun polimeroak) garatuko dituzte. Polimero horiek elikagaiaren eta edarien hondatzea sortzen duten agenteak harrapatzen dituzte.\nMIP horiek ontzietara eta etiketetara gehituko dira, aktiboak eta adimenduak bihurtuz, hurrenez hurren.\nProiektuak hiru xede ditu:\n1. Elikagaien eta edarien kalitatea kontrolatzeko sistemak garatzea denbora errealean bere ontziraketaren aurretik. Hala, ebaluatuko dira parametro "biotikoak" (elikagaiaren bizitzan zehar garatzen diren onddoak eta bakteriak, antibiotikoak, hormonak), "abiotikoak" (metal astunak, pestizidak) eta "freskotasuna adierazten duten molekulak" (histamina).\n2. Etiketara gehitzen diren MIPetan oinarritutako etiketa adimenduak garatzea. MIPa agente kaltegarria detektatzen eta/edo harrapatzen duenean, seinale fluoreszente bat igortzen du. Ondorioz, produktua baztertzen da eta kalitatea bermatuta duten produktuak izango ditu kontsumitzaileak eskuragai.\n3. Polimeroen bidez fabrikatutako ontzi aktiboak garatzea. Horiei MIPak gehituko zaizkie, zeintzuk agente kaltegarriak detektatzea eta/edo harrapatzea ahalbidetzen duten. Halaber, substantzia aktiboak askatzen duen mekanismoa abian jartzen du, hala nola elikagaia hondatzetik babesten duen antioxidatzaile naturala.\nOntzi aktiboen eta etiketa adimenduen abantailak ahalbidetzen dute ontziratutako elikagaiaren kalitatearen kontrol sakonagoa egitea, eta bere bizitzan zehar bere egoera konprobatzea.\nProiektuak 5,4 milioi euroko aurrekontua du, eta Zientzia eta Berrikuntza ministerioak finantzatzen du, diru-laguntzen eta kredituen bidez. Mahou-San Miguel eta GAIKER-IK4 ez ezik, beste hainbat erakundek ere parte hartzen dute: Santiago de Compostelako Unibertsitatea, Feiraco, AMCOR, Pescaldía, Inkoa, IRTA, Nutreco eta Madrilgo Complutense Unibertsitatea.\nIkerketa proiektua ekainean hasi da eta 2014an bukatuko dela aurreikusten da.\nMaterial aktiboekin, material adimenduekin edo nanomaterialekin zerikusia duten goraldian daude teknologiek ontzietan daukate aplikazio eremu garrantzitsuena. Elikagaien kontserbazioa kalitatearen segurtasuna, kalitatea eta osasungarritasuna faktore garrantzitsua da. MIPFOOD proiektuak, besteak beste, honako hau ahalbidetuko du: ontziratutako elikagaien kalitatea kontserbatzea, iraunkortasuna handitzea, elikagai-gehigarriak murriztea, plastiko ontzietan dauden elikagaien segurtasuna bermatzea, kontsumitzaileentzat toxiinfekzio arriskua murriztea, nekazaritzako elikagaien industriari biosentsore azkarrekin, ekonomikoekin, eta sentsibilitate eta selekzio handikoekin doitzea agente kaltegarriak, toxinak eta interesdun molekulak detektatzeko; hala, elikagaien eta edarien kalitatea bermatuko da. Gainera, garatutako MIPak maila guztietako trazabilitateko sistemetan ezarri ahalko dira; nekazaritza elikagaien industrian, ontzigintzan eta salmenta-puntura arteko garraioan, esaterako.


GBC une larrian iritsiko da Estudiantesen kantxara - Noticias de Gipuzkoa\nGBC une larrian iritsiko da Estudiantesen kantxara\nm. tolosa / javi colmenero 28.10.2020 | 00:15\nNicola, bere jokalarien eta epaileen ondoan azken partida.\nDonostia – Azken jardunaldian sailkapenaren zuloan zegoen Fuenlabradaren aurka porrotak minduta utzi ditu donostiarrak. Emaitza hain eskasa jaso ondoren, Marcelo Nicolak bere lehen kritika argia egin zuen jendaurrean. Orain taldearen helburua, lehen jardunaldietako irudia berreskuratzea izango da, eta gutxienez, jokoan pixkanaka hobetzen ari den talde madrildarraren aurka lehiatzeko gauza izatea.\nEstudiantes ez da aurkari txarra izan gipuzkoarrentzat azken denboraldietan; izan ere, hiru garaipen lortu baitituzte bien artan jokatutako lau partidetan. Azkena, gainera, markagailuan sekulako iraulketa erdietsita; gipuzkoarrek galdua zuten partida, eta puntu batengatik irabazi zuten (93-92) orain bi denboraldi.\nEstatistikak ezer gutxirako balio du Nicolaren gizonek defentsan hobera egiten ez badute –100 puntu sartu zizkieten aurreko jardunaldian–, eta erasoan lo jarraituz gero; txapelketako erasorik eskasena dute, oraingoz 80 puntutara iritsi gabe jarraitzen dutelarik. Horretarako azken partidan apenas parte hartu zuen Magarity suediarraren premia izango dute; baita Echenique kolonbiarraren bertsiorik onena ere, Fuenlabradaren aurka eskas ibili baitzen. Partida hartan Okouo bakarrik nabarmendu zen, gipuzkoarren denboraldiko partida txarrenean argiune bakarra bilakatuz.\nAcunsa Gipuzkoa Basketeko entrenatzaileak atzo aitortu zuenez, bere taldeak "buruz eta taktikoki" hobetu beharko du, Estudiantesen aurkako gaurko partidan aukerak izatekotan.\n"Bi alor horietan hobetu behar dugu. Aurrera jarraitu behar dugu, egunero lan eginez, hobetuz, argi baitago gauza asko ditugula hobetzeko oraindik", azpimarratu du argentinarrak, taldeak animoz nahikoa jota jokatu beharko duen partidaren atarian.\nAurreko larunbatean Fuenlabradaren aurka galdu ostean (72-100) aldagelak "erreakzionatu" duela azaldu du Nicolak, baina "erreakzioa zelaian" espero du, "hasieratik amaierara arte Estudiantesen aurka lehiatuz".\nArerioa GBCren entrenatzaileak ondo aztertu du aurkaria, konpromiso hori prestatzeko hiru egun baino izan ez arren, eta hauxe esan du: "Gentile, Avramovich eta Roberson estu zaindu beharko dira, puntu askoko jokalariak direlako".\n"Horiez gain, gauza asko egiteko ahalmena duten beste jokalari ba-tzuk ere badituzte", ohartarazi du Nicolak, eta madrildarrak talde arriskutsua direla gailendu du, hasiera eskasa izan ostean, azken garaipenekin "konfiantza handia" hartu dutelako; eta horrek, Estudiantes, oso "aurkari arriskutsu" bihurtzen duela ohartarazi du.\nXabier Leteren omenaldi agenda.\nHondarribia | Udalak GKE-entzako laguntzak 2021ean deituko ditu.


Ezkontza Azokaren IV. edizioa egingo da Ficoban urriaren 12 eta 13an – Irunero\nPosted on 2019(e)ko urriak 4 by Irunero\nUrriaren 12 eta 13 “Los muñecos de la tarta” izeneko Ezkontza Azoka egingo da Irunen. Aurtengoa Ezkontza azokaren IV. edizioa izango da eta azken urteetan bezalaxe Ficoban egingo da. Bi egun horietan zehar ezkontzen munduarekin loturiko era askotariko zerbitzu eta produktuak ikusgai jarriko dituzte arloko profesionalek, merkatu azken nobedade eta berrikuntzen artean.\nAzokak larunbat zein igandean goizeko 11:00etan irekiko ditu ateak eta eguerdiko 14:00ak arte bisitariek erakusketari guztien produktuak eta zerbitzuak gertutik ezagutzeko aukera izango dute. Bazkaltzeko atsedenaldiaren ostean, azokak arratsaldeko 15:00etan martxan jarriko da berriro ere arratsaldeko 20:00ak arte Ficobara hurbiltzen diren ezkongai bikote guztiei harrera egiteko.\nAurreko urteetan bezalaxe aparkalekua dohakoa izango da, beraz, azoka bisitatzeko aitzakirik ez da izango. Fernando Vergara, Ezkontza Azokako antolatzaileetako batek adierazi duenez, “Aurreko urtean 200 bikote hurbildu ziren eta aurtengoan jende gehiago gerturatzea espero dugu”.\n“Aurreko urtean 200 bikote hurbildu ziren eta aurtengoan jende gehiago gerturatzea espero dugu”\nUrtetik urtera errepikatzen den Ezkontza Azoka honetan ezkontzen sektoreakin loturiko era guztietako profesionalek parte hartzen dute. Guztira, 20 izango dira aurtengo edizioan parte hartuko dute erakusketariak. Horien artean, senargai eta emaztegaientzako arropa eta osagarriak, musika, bideoa eta argazkilaritzako profesionalak, jatetxeak, lore-dendak, autobus zerbitzuak, ile apaindegiak eta estetika zentroak, bidai agentziak eta ikuskizun ezberdinak kontratatzeko aukera izango dute bisitariek. Gainera, azpimarratzekoa da Irungo hiriko eta eskualdeko denda eta zerbitzuek presentzia handia dutela “Los muñecos de la tarta” Ezkontza Azokaren barnean, denda txiki eta bertako negozioek garai gogorra bizi dituzten momentu honetan.\nEskaintza handiaz gainera, ikuskizunetarako tartea izango da ere azokan zehar. Ikuskizun nagusia Yon Gallardo Bracone txefaren esku egongo da, izan ere, nitrogenoa eta izozkigintza elkartuko dituen ikuskizuna eskeiniko du. Ikuskizun honen barnean nitrogenoaren bitartez sorturiko ur lanbro ikusgarriaren artean ikusleek delicatessen sentsazio iguzarriak dastatzeko aukera izango dute.\nAzoka 2020 edo 2021 urteetan zehar ezkontzeko asmoa duten bikoteentzako aukera ezin hobea da. Izan ere, ezkontza bat antolatzeko beharrezkoak diren gauza eta zerbitzu guztiak topatuko dituzte bertan. Fernando Vergara antolatzailearen hitzetan “ezkongaiei denbora gutxian zerbitzu asko ezagutu eta kontratatzeko aukera ematen die azokak”. Gainera, denbora aurrezteko aukera bikaina eskeintzen du “Los muñecos de la tarta” azokak, izan ere, sektore ezberdinetako profesionalak biltzea lortzen baitu espazio bakar batean. Hortaz gain, ezkontzaren egunerako ideiak hartu eta profesionalekin aurrez-aurreko harremana izateko aukera izango dute ezkongaiek, zalantzak argitu edo zerbitzuen kontratazioa azokan bertan aurrera eramateko aukerarekin. Fernando Vergara antolatzaileak azaldu duenez, azokara hurbiltzen diren bezeroen zati handi batek ezkontzaren egunerako gauza ugari kontratatzea lortzen du ezkontza azoka honen bitartez.\n“Ezkongaiei denbora gutxian zerbitzu asko ezagutu eta kontratatzeko aukera ematen die azokak”\nEzkongaiei eskeintzen zaien laguntza gainera, azoka profesionalentzako abantailez beterik dago. Izan ere, azokan urtero sektore bakoitzako 2 profesionalen parte-hartzea onartzen da soilik, alde batetik, bisitariak ez nazkatzeko eta, azokan parte hartzen duten profesionalen kontratazioa errazteko. Aurtengo azokarako prestaketa lan gehinak itxita dauden harren, profesional moduan Ezkontza Azokaren hurrengo edizioetan parte hartu nahiko luketen erakusketariak losmunecosdelatartairun@gmail.com helbidera idatzi edo azokaren webgunean zintzilikatutako formularioa bete beharko luketela. Gainera, azpimarratzekoa da urte batetik bestera azokan parte hartzen duten erakusketarien %85ak errepikatu egiten duela azokak emandako emaitza onei esker.\nPosted in ErreportajeakTagged Ezkongaiak, Ezkontza Azoka, Ezkontzak, ficoba, irun, irunero, Los muñecos de la tarta


2019-10-17 2019-11-07 aunanue\nIkasturte berriarekin batera abian da berriro ere Begi Belarri ikus-entzunezkoen zikloa. Oihaneder Euskararen Etxeak eta GEU elkarteak elkarlanean antolatuta, urritik abendura bitarteko egitaraua osatu dugu. Oraingo honetan hiru dira eskainiko diren lanak: Pastoreak, Txillardegiren Klika eta Zortzi Yukon. Saio bakoitzak bi atal izango ditu: alde batetik, film-dokumentala proiektatuko da; eta bestetik, filmaren zuzendariarekin, istorioaren protagonistarekin edota jorratzen den gaiarekin loturiko hizlariekin solasaldia egingo da.\nEmanaldiak Oihaneder Euskararen Etxean izango dira, arratsaldeko 19.00etan eta sarrera librea da.\nUrriak 9, asteazkena, 19:00\nSolasaldia: Puy Arrieta eta Eukeni Arriortua\nArtzaintza Euskal Herrian mendetan barrena oso sustraitua izan den ogibidea da. Orain, berriz, egungo globalizazio garai honetan oso gutxik egiten dute lan honen aldeko hautua. Alabaina, gutxiengo horren artean ditugu Puy Arrieta eta Jon Etxeberria, bata arabarra eta bestea bizkaitarra hurrenez hurren, artzainak biak, Arratiako bailaran bizi direnak, eta lan honi gorputz eta arimaz emanak, hau da, bizi estilo jakin honi emanak. Dokumental honetan gaur egun artzain izatea zer den izango dugu hizpide, hala nola euren ohiturak zein diren, transmisioa, balioak eta emakumearen papera. XXI. mendean emakume edo gizon artzaina izateak zer esan nahi duen izango dugu hizpide. “Pastoreak izango ditugu hizpide”.\nAzaroak 13, asteazkena, 19:00\nTxillardegiren Klika osatzeko, 14. KORRIKAk Txillardegiri grabatutako elkarrizketan oinarritu da Kote Camacho. Dokumental horren ardatza elkarrizketa hartako irudi gordinek osatuko dute, nagusiki: han jorraturiko gaiek dokumental honetan jaso nahi direnekin bat egiten dutelako. Txillardegi, bere horretan, gustura eta natural ageri delako, kamerarik ez balego bezala.\n14. Korrika hark Ni ere bai leloa zabaldu zuenak, euskara ikasteko urratsa egindako jendea omendu nahi izan zuen. 2019an, KORRIKA urrunago joan da, Klika leloaz eskatu baitzuen euskara erabiltzeko, euskaraz ahalduntzeko, euskararekin inplikatzeko, eta, noski, ez dakienak euskara ikasteko. Horregatik guztiagatik omendu du Txillardegi: euskaldun berri zahar hura (berak zioen bezala) erabakigarria izan da euskararen historiako azkeneko mende erdian.\nAbenduak 11, asteazkena, 19:00\nSolasaldia: Josu Iztueta eta Mattin Zeberio\nKultura eta Aisialdia, Begi belarri. permalink.


Etxebizitzen salerosketa ia %12 jaitsi zen martxoan, bi hilabetez gorantz egin ondoren | Consumer\nEtxebizitzen salerosketa ia %12 jaitsi zen martxoan, bi hilabetez gorantz egin ondoren\nEtxebizitza libreen salmenta jaitsi egin zen, eta 2010eko hilabete berean baino %16,1 txikiagoa izan zen.\nSalerosketaz jabetza-erregistroetan inskribatutako etxebizitzen kopurua 33.106 izan zen martxoan, hau da, %11,9ko jaitsiera izan zen 2010eko hilabete berarekin alderatuz gero, eta higiezinen merkatuak beste beherakada bat izan zuen, etxeetako salmentetan bi hilabetez jarraian gora egin ondoren. Urteko hirugarren hilabetean izandako beherakada etxebizitza libreen salmenta txikiagoaren ondorioa da, %16,1 txikiagoa izan baitzen 2010eko martxoko erregistroa baino; etxebizitza babestuen salerosketa, berriz, %23,4 igo zen.\nHiri-finkak (etxebizitzak eta hiri-izaerako beste higiezin batzuk) eta landa-finkak batuta, martxoan eskualdatutako finken guztizkoa 168.433 izan zen, 2010eko hilabete berean baino %0,3 gehiago eta 2011ko otsailean baino %2,1 gehiago. Erregistratutako finken salerosketen kasuan, transmisio-kopurua 73.503 izan zen; horrek esan nahi du urtetik urtera %11 jaitsi zela, eta %16,4 jaitsi zela aurreko hilabetearekiko.\nEstatistikako Institutu Nazionalak (INE) argitaratutako “Jabetza-eskubideen eskualdaketen estatistika”-k erakusten du martxoan erregistratutako salerosketen %85,4 hiri-finkei zegozkiela eta %14,6 landa-finkei. Hirikoen kasuan, %52,8 etxebizitzen salerosketa izan zen. Landa-finken salerosketen kopurua %12,5 igo zen martxoan urtetik urterako tasan, eta hiri-finkena, berriz, %14,1. Azken horien artean, etxeen salerosketa %11,9 jaitsi zen.\nMartxoan salerosketa bidez eskualdatutako etxebizitzen %84,9 libreak izan ziren eta %15,1 babestuak. Urtetik urtera, salerosketa bidez eskualdatutako etxebizitza libreen kopurua %16,1 jaitsi zen, eta etxebizitza babestuena, berriz, %23,4. Gainera, martxoan salerosketa bidez eskualdatutako etxebizitzen %50,3 erabili ziren eta %49,7 berriak. Etxebizitza berrietan egindako eragiketen kopurua %10,8 jaitsi zen, eta erabilitakoena %12,9 jaitsi zen 2010eko martxoarekin alderatuta.\nJabetza-erregistroek martxoan batez beste 88 etxebizitza jaso zituzten 100.000 biztanleko. Kantabriak jaso zituen higiezinen transakzio gehien (114 eragiketa 100.000 biztanleko). Ondoren, Errioxa (107), Murtzia (106), Valentziako Erkidegoa (105), Andaluzia (101), Madril (93), Asturias (88) eta Gaztela-Mantxa (88). Estatuko batezbestekoaren azpitik zeuden Euskal Autonomia Erkidegoa (86), Kanariak (85), Balearrak (84), Gaztela eta Leon (82), Extremadura (80), Nafarroa (75), Galizia (70), Katalunia (68) eta Aragoi (67); Ceuta eta Melilla hiri autonomoetan, berriz, 55 eta 60 etxe saldu ziren 100.000 biztanleko, hurrenez hurren. Termino absolutuetan, Andaluziak ikusi zuen martxoan etxebizitza gehien saldu zirela (6.658), ondoren Madril (4.810), Valentziako Erkidegoa (4.324) eta Katalunia (4.084).\nbabestuak etxeak fincas urbanas-eu landa-lurrak libres-eu


Europan itsuentzako erretina artifizial berri bat onartu da | Retinosis Retina Begisare\n/Europan itsuentzako erretina artifizial berri bat onartu da\nEuropan itsuentzako erretina artifizial berri bat onartu da\n
Second Sight Medical Products-eko adituek 20 urtetako ikerkuntza behar izan dute berrikuntza hau garatu ahal izateko. Orain, beharrezkoak diren segurtasun frogetan erdietsitako arrakastaren ostean, merkatu europearrean onartu berri dute. Teknologia honek itxaropenerako bidea zabaltzen du erretinosi pigmentarioak eragindako gaixoentzat.\nEnpresako presidente eta kontseilari delegatu den Robert Greenber doktoreak azaldu bezala “urteetan luzatu diren ikerketa ondoren, erretinosi pigmentarioa bezala fase aurreratuetan dauden erretinako endekapenezko gaixotasunak pairatzen dituzten pertsonei epe luzerako benetazko konponbide bat eskaini ahal izateaz oso harro gaude” eta, era berean, adierazi zuenez Europan bere erabilera onartzeak “alor honentzat eta, orain arte, tratamendu alternatiborik ez zuten eragindakoentzat aurrerapausu itzela suposatzen du”.\nErretinako Argus II protesia bezala ezagutzen den erretina artifiziala erabat itsuak diren eta endekapenezko gaitxotasunak nozitzen dituzten pertsonentzat aurreikusitako dispositibo bat da. Sistema honekin eragindakoak daramatzan betaurrekoetan txertaturiko mikrokamara baten bitartez harturiko irudiak, kablerik gabeko sistema medio, erretinan kokaturiko elektrodoen matrize batetara bidaltzen dituen inpultso elektrikotan bihurtzen ditu. Indar hauek erretinako zelulak estimulatzen dituzte ikuseremuan, burmuinean, dagozkion argizko pertzeptzioak sortuz. Horrela, ikusteko nolabaiteko gaitasuna berreskuratzea lortzen da.\nErretina artifiziala urte amaierarako iritsiko da\nKonpainiatik adierazi dutenez berreskuratzen den ikusmena erabatekoa izatetik urruti egon arren, ikerlariak itxaropentsu agertzen dira izandako aurrerapenekin. “Hiru urtetako experimentazio klinikoa eta gero epe luzerako dituen ekarpenak, bere segurtasun eta fidagarritasun egiaztatzeaz pozik gaude” baieztatu du Pariseko, Frantzia, Centre Hospitalier National d´Ophthalmologie des Quinze-Vingts-eko doktorea den José Alain Sahel-ek.\nLondreseko, Erresuma Batua, Moorfields Eye Hospital-eko Lyndon Da Cruz doktorearen esanetan “tamaina handiko hizki alfabetikoak ezagutzea, gauzak non dauden jakitea baita motzak diren hitzak irakurtzea ere ahalbidetzen dion sistema egonkor, ziur eta funtzionala du ia edozein eragindakok”.\nCentre Hospitalier National d´Ophthalmologie des Quinze-Vingts (Paris, Frantzia), Hôpitaux Universitaires de Genève (Geneva, Suitza), Manchester Royal Eye Hospital (Manchester, Erresuma Batua) eta Moorfields Eye Hospital (Londres, Erresuma Batua) izango dira, urte honen amaieran, erretina artifizial berri hau izango duten lehenengo zentruak.


Dessau-Roßlau - Wikipedia, entziklopedia askea.\nRobert Reck (en)\n51°50′00″N 12°14′00″E / 51.83333°N 12.23333°E / 51.83333; 12.2333351°50′00″N 12°14′00″E / 51.83333°N 12.23333°E / 51.83333; 12.23333\nAnhalt-Bitterfeld (en) eta Wittenberg (en)\n81.237 (2019ko irailaren 30a)\nArgenteuil, Klagenfurt, Ludwigshafen, Gliwice, Ibbenbüren, Roudnice nad Labem eta Nemenčinė (en)\nDE eta RSL\nDessau-Roßlau Alemaniako Saxonia-Anhalt estatuan dagoen hiri bat da. Berez hiri hau, 2007an Dessau hiria eta Roßlau udalerria elkartzetik sortua da. Leku honetan Elba eta Mulde ibaiek bat egiten dute. 2010eko erroldaren arabera hiriak 86.906 biztanle zituen. Hiria bi aldiz izendatua izan da Gizateriaren Ondare, Bauhaus mugimenduagatik eta Wörlitz lorategiengatik.\nDessauren lehenengo aipamena 1213koa da, Roßlaurena 1215ekoa. Anhalteko printzerria 1570an eratu zen arte Dessauk ez zuen garrantzia berezirik izan. Orduan printzerriko hiriburu bihurtu zen. 1603an Anhalt desegin bazen ere Dessauk hiri garrantzitsua izaten jarraitu zuen eta Anhalteko Dukerria 1863an berriz eratzean Dessau izendatu zuten hiriburu.\nXIX mendean hiri industriala bihurtu zen. 1925ean Walter Gropius arkitektua Weimarretik bidali zutenean (kontserbadoreek ez baitzuten bere diseinu berritzailea gustuko) Dessaura etorri ziren eta bertan Bauhaus arkitektura iraultzailea abiarazi zuten. Naziek 1932an eskola itxi eta Berlinera alde egin zuen Gropiusek.\nBigarren Mundu Gerrako bonbaketek hiria erabat suntsitu zuten. Estatubatuarrak jabetu ziren hiriaz baina Sobietarren okupazio eremuan gelditu zenez Ekialdeko Alemaniaren parte bihurtu zen. Hiriaren berreraikuntza hormigoiz egin zen eta Ekialdeko Alemaniako industriagune garrantzitsua bihurtu zen. 1990eko Alemaniaren bateratzearen ondoren, eraikin historikoak zaharberritzen hasi ziren.\nDessau-Roßlauko bi elementu Gizateriaren Ondare bihurtu ditu UNESCOk:\nBauhaus arte mugimendua (Weimarrekin batera)\nKurt Weill (1900-1950), musikagilea\nUdaletxea eta Markplatz enparantzaren aireko ikuspegia.\nDessau-Roßlau ondorengo hiriekin senidetuta dago:\nArgenteuil (Val-d'Oise) (Frantzia) (1959)\nKlagenfurt (Austria) (1971)\nLudwigshafen (Alemania) (1988)\nIbbenbüren (Alemania) (1990)\nGliwice (Polonia) (1992)\nNemenčinė (Lituania) (1995)\nRoudnice nad Labem (Txekia) (2004)\nDessau-Roßlau hiriko udal webgunea (Alemanez)


Jaurlaritzak eta SPRIk zibersegurtasunerako laguntza-programa jaulki dute – Ekonomiaren KZ\nMAIALEN MUSATADI / 2020-04-21/ Eusko Jaurlaritzak, SPRI Taldearen eta Zibersegurtasun Euskal Zentroaren (BCSC, ingelesezko sigletan) bitartez, abian jarri du Industria Zibersegurtasunerako 2020ko laguntza-programa. Programa honen hasierako aurrekontua 1.300.000€-raino handituko da. MAIALEN MUSATADI / 2020-04-06/ Eusko Jaurlaritzak, SPRI Taldearen eta Zibersegurtasun Euskal Zentroaren (BCSC, ingelesezko sigletan) bitartez, abian jarri du Industria Zibersegurtasunerako 2020ko laguntza-programa. Programa honen hasierako aurrekontua 1.300.000€-raino handituko da.\nCOVID-19 pandemiak eragindako egoeran, ekonomia garatzeko funtsezko elementutzat jotzen da zibersegurtasuna. Izan ere, telelanaren gorakada, kasu askotan gailu pertsonalak ezinbestean lanerako erabili beharra eta langileen artean informazio labaina trukatzea, besteak beste, zibersegurtasun-intzidente bat jasateko arriskua areagotzen duten faktoreak dira.\n← Gipuzkoako Ogasunak 289 milioi euro itzuliko ditu errenta zergan, eta 264 milioi jasoko ditu\nSiemens Gamesak 312 MW-ko onshore makroeskaera itxi du Brasilen →


Hezkuntza ekonomiko eta finantzarioa berriz pentsatzeko garaia da – FINANTZAZ HARATAGO\n15 Uzt, 2019 - 09:07\nArtikulu hau Berria egunkarian argitaratu genuen 2019ko ekainaren 26an.\nAzken urteotan, hezkuntza sisteman finantza heziketa bultzatzeko hainbat ekimen sortu dira. Tamalez, proposamen horietako asko entitate pribatuek zein banketxeek sustatzen dituzte eta, beraz, ez dute hezkuntza kritikorik sustatzen. Ez al gara azeria oilategian sartzen uzten ari? Nola utziko diegu, bada, krisi ekonomikoa eragin zuten horiei hezkuntza alorrean eskuak sartzen? Heztea ote da haien helburu nagusia ala aurpegi garbiketa bat egin nahi dute soilik?\nFinantzaz Haratago sareko kideok Euskal Autonomia Erkidegoan pentsamendu kritikoa sustatuko duen hezkuntza finantzarioaren alde egiten dugu, ideia etiko eta eraldatzaileen bidez balantza orekatu ahal izateko. Gaur egun dugun sistema finantzarioan jaio izanak ez du esan nahi beste errealitaterik posible ez denik. Horregatik, derrigorrezko bigarren hezkuntzako ikasleei finantzak birpentsatzeko tresnak ematea ezinbestekoa dela uste dugu, desberdintasunetatik elikatzen ez den sistema bat eraikitzeko.\nHezkuntza mailan gogoeta-prozesu baten beharra dagoela azpimarratu nahi dugu, etorkizunean zer-nolako gizartea izan nahi dugun erabakitzeko, eta argi dago gaur egun dirua eta merkatuak gure gizartearen egituraren gakoa direla. Horixe da guk eraldatu nahi duguna; dirua azken helburua izan ez dadin nahi dugu.\nAurtengo greba feministan, euskal gizarteak argi utzi zuen zer-nolako gizarte eredua nahi duen; bizitzak erdigunean jartzen dituen eredu bat, hain zuzen ere. Horretarako, ekonomia feminista sustatu behar dugu, ekonomia diru-truke hutsa izan ez dadin eta zaintzak balio gehiago izan dezan, guztion ongizatea kontuan hartuta.\nBadaude jada ekonomia eta finantza eredu alternatiboak bultzatzeko lanean dabiltzan pertsonak, kooperatiba gisa lan egiten duten enpresak, elikadura burujabetzagatik borrokatzen duten nekazariak… Hortaz, deialdi bat egin nahi dugu honako printzipio etikoak barneratuko dituzten finantzak bultzatu daitezen hezkuntza arloan. Sustatu dezagun bidezkoa den sistema finantzario bat, denontzako tokia duena, menderatzailerik eta menderaturik ez duen sistema bat.\nAurreko bidalketaAurrekoa Erika Licón: «Ekonomia Sozial eta Solidarioaren ikaskuntza-prozesuak jardunean gertatzen dira »\nHurrengo bidalketaHurrengoa Irailak 27, Klimaren Aldeko Mundu Greba\nPanel bat sortu dugu zuen komentarioak jasotzeko, eta horiek eztabaidetan atera ahal izateko. Animatu eta parte hartu! < /iframe>


ITURBURUKO LIBURUTEGIA: enero 2013\nBikoteka irakurtzea oso era ona dela ikasteko onartu dute 6. mailako ikasleek.\nGustora eta lasaiago irakurtzen dutela diote binaka daudenean\nIrakasleari eddo gela aurrean irakurtzen dutenean askoz ere urduriago jartzen direla diote.\nLagunak irakurketaren akatsak ongi zuzentzen dizkiotela aitortu dute.\nBegira zelako arretarekin jarraitzen dute irakurketa ikasleek.\nOndorengo argazkian agertzen dira ikasleek aukeratu dituzten liburu batzuk.\nPublicado por liburutegia en 15:30\nEtiquetas: EKINTZAK, literatura, pelikula\nBegira ze ekintza polita egin duten Argatxako ikastolan Ane Sarasketaren laguntzarekin.\nAratusteak badatozela ta, Eibarren baserriz baserri egiten den ekitaldia, gogoratu dute haurrek dantza eta abestien bitartez.\nEtiquetas: Bideo interesgarria, EKINTZAK, Ihauteriak\nIPUIN KLASIKOAK: ERRAUSKINE\nOpor bueltan eta egun osoan zehar ekintza bereziak antolatzen ditugu Iturburun. Saio berezie horien helburua euskaran errazago murgiltzea da. Hortik aparte lortzen duguna da ikasle guztiek, era ludikoan eta ondo pasatzen hasi daitezela berriz ere, eskolan.\nLiburutegian mailaka hiru saio burutu genituen. Bertan ERRAUSKINE ipuin klasikoa aitzaki bezala erabiliz ikasleak ilustratzaile bihurtu ziren.\nPublicado por liburutegia en 11:02\nEtiquetas: EKINTZAK, ilustratzailea, ipuin klasikoak\nCIBERBULLYING-a EKIDITZEKO MATERIAL INTERESGARRIA\nInterneten, sare sozialak eta telefoniaren inguruan sortzen diren ondorio txarren aurrean gure ume eta gazteak hezi beharrean gaude.\nArlo hau oso garrantzitsua da ikasleen heziketan, beraz irakasle nahiz guraso bide ezberdinak erabili beharko ditugu arazoak ekiditzeko.\nGaur Blogean Pantallas Amigas izeneko Bloga aurkezten dugu. Bertan material ugari eta gazteei era erakargarrian aurkeztuta daukagu.\nPublicado por liburutegia en 9:32\nEtiquetas: Bideo interesgarria, Ciberbullying\nINAUTERIAK HURBILTZEN ARI DIRELA\nInauteriak ospatzeko gutxi falta da. Urtero gure Ikastolan euskal koko jantziekin mozorrotzen gara.\nOso lan handia egiten da ikastolan , eta gurasoen laguntza eta bultzadarekin mailaz maila jantzi ezberdina prestatzen da.\nEguen Zuri egunean Eibarko kaleetatik zehar kalejira koloretsu eta alaia egiten dugu. Bertan Mogel Isasiko ikasleekin eta gehienetan La Salle Zentroarekin elkartzen gara.\nGoiko irudian klikatuz gero mailaka ateratzen dugun pertsonaia zer den eta nola apaintzen dugun irakur dezakezu.\nPublicado por liburutegia en 11:55\nEtiquetas: EKINTZAK, Inauteriak, informazio interesgarria\nGure kostaldea iragartzeko oso bideo egokia egin dute. Bertan Deba, Mutriko eta Zumaia herrien artean hedatzen den Geoparkearen berri ematen da. Gure inguru fisiko eta kultura hobeto ezagutzeko beste bide bat dugu .\nPublicado por liburutegia en 9:03\nHAURREN TXIROTASUNAREN KONTRAKO IPUINAK\nLa Caixak txirotasunaren kontrako kanpaina martxan jarri du, bertan pertsonaia ezagunak umeei ipuinak kontatzen dizkiete. Bide honetaz alaitasuna eta irudimena eramaten dizkiete haurrei.\nWeb orri horretan jende ezagunak euren ipuinak ikusi eta entzungo dituzue.\nPublicado por liburutegia en 9:53


30 milioi herritar itsu eta ikusmena eskatzen die EBk beren eskubideak babesteko - EBko txostena\nDesgaitasuna duten Pertsonen Europako Eguna dela eta (3 Abendua), Europan itsu eta partzialki ikusitako pertsonen ahotsa Europan itsu eta partzialki ikusitakoen ahotsa Bruselan dago aste honetan, ahotsa gaur egungo funtsezko lehentasunen berri izateko. EBko erakundeen kanalizazioan.\nAuto isilak: isuri murriztuek eta osasun onurarekiko dituzten abantailak izan arren, ibilgailu isilak ezinezkoa da detektatzea eta, beraz, gurutzatzeko errepideak guretzat oso ariketa arriskutsua bihurtzea. Europako instituzioek ibilgailu hibrido eta elektrikoen ikusgarritasuna zuzentzen duen Erregelamendu bat lantzen ari dira, eta espero da datorren hilean eurodiputatuen eta kontseiluaren artean lortutako konpromisoa hartzea, baina gogotsu daude gure eskaera osagarriak errepideak seguruagoak izateko. zuzendutako pertsona itsuentzat eta ikusmenarentzat.\nWeb irisgarritasuna: Europan webgune publiko eta komertzialen gehiengoa eskuragarria da itsuentzat edo partzialki ikusitakoentzat. Duela urtebete, Europako Batzordeak sektore publikoko erakundeen webguneen irisgarritasunari buruzko oso itxarondako Zuzentaraua argitaratu zuen. Zoritxarrez, proposamenak bere promesak ez ditu urrun geratu. Europarlamentariek proposamena nabarmen aldatu duten arren, Kontseiluak ez du eztabaidatu Irlandako EBko Lehendakaritza amaitu zenetik. Itsuek eta partzialki ikusitakoek herritarrei oinarrizko zerbitzuak eskaintzen dizkieten webgune eta webgune publikoetarako sarbide berdina eskatzen dute; EBko edozein herritarrek linean gauza bera egin nahi dugu bankuetarako garraioari buruzko informazioa topatzetik, lineako egunkariak irakurri, sare sozialak erabili, linean erosketak eta abar egin nahi ditugu.\nOMPI Ituna berrestea eta ezartzea: urtero argitaratzen diren liburuen% 5 baino gutxiago inoiz irakurtzen ditugun formatuetan ekoizten dira, hala nola braille, audioa, letra handiak eta formatu elektroniko eskuragarriak. Ekainaren 27an, 'Itsas, ikusmen urritasuna duten edo inprimatzeko ezintasunak dituzten pertsonei informazioaren sarbidea hobetzeko Marrakech-eko ituna onartu zen, haiek ez dituzten herrialdeetan egile eskubideen salbuespenak onartzeko legezko esparru erabakigarria eskainiz. Hala ere, edozein onura izango du indarrean sartzen bada. EBk ez du alferrik galdu behar nazioarteko komunitateak itun historiko hau adosteko egindako lan guztia: EBUk Batzordeari eskatzen dio berresteko prozesua abiarazteko eta estatu kide guztiei premiaz sinatu eta berretsi dezaten atzerapenik gabe.\nWolfgang Angermann EBUko presidenteak honakoa esan du: "Badago garaia EBk itsu edo partzialki ikusten duten EBko 30 milioi herritarrak bigarren mailako herritar gisa tratatzeari uzteko. Lineako informazioa eta oinarrizko zerbitzuak eskuratzea ukatzen zaigu. Ezin dugu ibili segurtasunez. Ezin ditugu jende gehienak bere gain hartzen dituen oinarrizko eskubide asko erabili. Hori ez da onargarria eta EBk jarduteko beharra dugu! "\nGai erlazionatuak:itsuEBUEuropar Batasuneko BlindDesgaitasuna duten Pertsonen Europako Egunapartzialki begiztatuWolfgang Angermann\nEstatuko laguntzak: Batzordeak baimentzen 945 milioi € berotegi-efektuko gasen emisioak doan eskubideen esleipena Bulgarian elektrizitate sektorearen modernizazioa da\n#EAPM: #WorldSightDay - EBk begiak ireki behar ditu prebenitzeko itsutasunari aurre egiteko


MENDI LITERATURA. MONREAL ZARRAONANDIA, HARITZ. 9788490825426 Librería Cámara\nZentzu zabalean, mendiaz diharduen literaturari deritza mendi literatura; zentzu hertsiagoan, mendizaleen literaturari. Ikerlan honetan mundu mailan eta Euskal Herrian generoak izan duen bilakabidea aztertzen da. Menditik pasatu dira profetak, Antzinatean, jainkoen bizilekutik jaitsita errebelaziozko mezua zabaltzeko; naturalistak, Errenazimentuan eta Ilustrazioan batez ere, na...


'Bizar Urdin eta beste zenbait gaiztoren hamaika ipuin' - Kulturklik\n"Bizar Urdin eta beste zenbait gaiztoren hamaika ipuin"\nEibar 2021(e)ko Azaroak 27\nIpuinak jakinduriaz betetako zakuak dira. Bizar Urdin horren adibide argia da, izan ere aspaldiko ipuin honek urtetan azaldu die neskatoei genero bortizkeria zertan datzan. Istorio honi esker ikasi ohi dute ongi maite dituztenak eta gaizki maite dituztenak bereizten, erasoaldi batetik nola ihes egin eta baita sufritutakoarengatik nolabaiteko saria ere jaso dezaketela.\nJakinduria-zakuak diren neurrian, ipuinek iniziaziozko bidaia erakargarri baten eran irakasten digute hori guztia. Emozio bidaia honek tren batena dirudi. Eta argitik argira doa, tuneletako iluntasun kitzikagarria zeharkatuz. Horrela barneratzen gaitu jakin-minaren tunelean, susmoarenean, egiaztapenarenean, beldurrarenean eta baita adorearenean ere. Nahi al duzu beldurraren trenera igo?


Gipuzkoako eragile nagusiek euskararen erabilera bultzatzeko adierazpena sinatu dute — TUlankide MONDRAGON\nBesteak beste, Mondragon Unibertsitatea, Fagor Taldea, Euskadiko Kutxa, eta MONDRAGONek sinatu dute "Gipuzkoa berdinago: jendaurreko hizkuntza jokabide orekatuago baten aldeko adierazpena".\nGipuzkoa berdinago egitasmoaren ondorioak aurkeztu dituzte Gipuzkoako Foru Aldundian lurraldean erreferentzia diren 18 erakunde, elkarte eta enpresek, azken sei hilabeteetan elkarlanean egindako lanaren ondoren. Lankidetzan egindako bidearen ondoren, jendaurrean euskararen erabilera bultzatzeko jokabidea jasotzen duen adierazpena adostu dute, zeinetan hizkuntzen arteko “bizikidetza orekatuagoa” bilatzen den.\nApirilean abiatu zuten lurraldeko hainbat eragile eta enpresek, Gipuzkoako Foru Aldundiak deituta, Gipuzkoa berdinago egitasmoa, hizkuntza berdintasunaren ikuspegitik jendaurrean komunikatzeko garaian eredugarri izan litezkeen jokabide egoki batzuk adostu asmoz.\nGipuzkoako diputatu nagusi Markel Olanoren gidaritzapean, bilera egin dute prozesu honetan parte hartu duten eragileetako lehen mailako ordezkariek –Adegi, Basque Culinary Center, Mondragon Unibertsitatea, Bera-Bera Eskubaloia, Fagor Taldea, Donostiako Udala, DYA Gipuzkoa, UPV/EHU, SD Eibar, Real Sociedad, Euskadiko Kutxa, Kaiku, Kutxabank, Mondragon, CAF eta Foru Aldundia bera–. Batzarrean izenpetu dute Gipuzkoa berdinago: jendaurreko hizkuntza jokabide orekatuago baten aldeko adierazpena. Sinatzaileek, lurraldean duten “erreferentzialtasunetik”, euskararen aldeko “jokabide aktibo bat” mantentzeko konpromisoa berretsi eta horretarako neurri multzoa adostu dute.\nSinaduraren ondoren, “bi hizkuntza ofizial ditugu lurraldean, baina bistakoa da bien erabilera ez dela orekatua. Esparru batzuetan euskararen presentzia oraindik txikia da, nahiz urratsak egiten ari garen. Herritarrari bermatu nahi diogu bi hizkuntza ofizialetatik nahi duenean jarduteko askatasuna, baina gaur gaurkoz errealitateak erakusten du aukera hobeak –eta errazagoak– daudela gaztelaniaz”, gogoeta egin du Olanok.\nAurkezpenean, diputatu nagusiaz gain, Real Sociedad taldeko lehendakari Jokin Aperribayk eta Mondragoneko Kongresuko lehendakariak Javier Goienetxeak hartu dute hitza. Javierrek MONDRAGONek euskara arloan eginiko bidea azpimarratu du, "gure kongresua eta Batzorde Iraunkorreko bilerak euskeraz egiten dugu gaur egun" eta korporazioaren konpromisoa berretsi Gipuzkoa Berdinago egitasmoak eman duen adierazpen bateratuarekin.


ASUS P8P67 Deluxe - Hurbileko garaia\nidatzita: 2010. Aza. 27.\nASUS P8P67 Deluxe - plaka eta zer gertatzen den\nASUS P8P67 Deluxe - Teknologia esklusiboak, amaituta\n1. orrialdea / 3\nZalantzarik gabe, jende gehienak azken urteetako gertaeren berri izaten du prozesadoreen aurrean, Pentium D unitate zentralari buruz. du Intel Izan ere, "erlojuaren gaineko gainontzeko printzipioak" ia huts egin du eta garapenekin guztiz desberdina izan behar du. Core 2 Duo iritsi da, eta, geroztik, Intel-en istorioa ia arrakasta da AMD gertaerak mantentzen saiatzen ari zaren bitartean. Orduz geroztik, "Tick-Tock" printzipioa masterra da, urtero prozesadore fabrikatzaile handienekin gertatzen den zerbait gertatzen da, urtebetera produkzio produkzio modernizatua (beheko banda-zabalera) eta aldaketa txikiak gertatzen dira, hurrengo urtean arkitektura guztiz berria baita.\nEz zen beste edozein Core IX debut familiak ondoren, Nehalem arkitekturaren gehiago indartu ditu bere blues posizio, GPU integratuko prozesadore merkatuan ziren orduan gehiago hobetu aurten 32 transposed nm Westmere-the rel. Bai, baina urtearen amaieran ari da, izendatu zuten 2011 arkitektura berrien sarrera "Tick Tock," estrategia line, bertatik aspalditik ezagutzen kode Sandy Bridge daraman arabera da. The plataforma berri oraingoan ez da ekoizpen teknologia bat jauzi aurrera ordutegia arabera, beraz, unitate zentral berrien 32 nm prestatuko da, baina Sandy Bridge oraindik ezaugarri berri asko dauka, baina gero zuten prozesadoreak, etorrera eta froga probak aurkeztu beharko dira.\nOndoren, zer da artikulu honi buruz? Zoritxarrez, albiste itzalaldi urtarrilaren 6 iraungiko besterik familia berri, orduan plataforma espero da, merkatuan estreinatuko da, baina badakigu arma berria ia prest dago. Badakigu zortea izan dela azken egunotan Sandy Bridge sistemaren lana ikusteko eta probatzeko. Zoritxarrez, NDA delakoaren arabera, ez dago ezer berritasunaren gaitasunei buruz. Hala ere, planteamendu debuta adierazle ona dela plaka fabrikatzaile nagusien Dagoeneko amaitu dira eta frogatu oinarritutako H67 eta P67 (edo H67) PCH aldera, LGA 1155 itxitura bere eredu erabiltzen da.\nUrtarrilean 6-ai NDA aplikatzen Intel produktu bakarra da, plaka fabrikatzaile gehienak dagoeneko goratu dute murrizketak deszkáiról gure gaia, beraz, gaur P67 ASUS segmentu baten punta baino ezer gehiago da, ASUS izango P8P67 Deluxe!


Balearen Desfilea 2015 | Fundación Bilbao 700 - III Millenium Fundazioa\nBalearen Desfilea 2015 Abuztuaren 23an | Aste Nagusia\nBalyk erabaki du bidaia bat egitea eta munduan ezagutu dituen lagun batzuk ekartzea. Bere familia maiteaz gain, lagun ditu pertsonaia bitxi eta harrigarriak, gure munduan bizi diren izaki ezberdin ugarien erakusgarria.\nAurtengo edizioa hauxe: ‘Balea baserrian”. Balyk bisitan ezagututako lagun dibertigarriak aurkeztuko dizkigu desfilean. Horrela bada, Txerria, Behia, Oiloa, Aharia eta Zaldia izango dira desfilean, Balyrekin batera, ikusleekin elkarreragiten eta egoera dibertigarriak sortzen.\nGainera, Ilusio Jaurtitzaileak eta Konfeti Jaurtitzailea egongo dira, Kolorezko Ozeanoetatik etorriak; baita Migelinen Antzarak, Aittite Ttakun taldeko kideak, Zozongo perkusio-taldea Txalaparta Biraka ikuskizun berritzailea dakarkigutela, eta Les Nomades taldekoak era, azken hauek Baserriko animaliei lagun egiten. Tuterako Bonbo eta Danbor Bandaren perkusioa izango da kabalgataren amaieran.\nDesfilea arratsaldeko 18,00etan hasiko da Plaza Biribilatik, eta ohikoa den bezala, Kale Nagusian Zehar ibilbidea egingo da.\nAurreko edizioak EZ bezala, aurtengoa desfilea ordu bat aurreratuko da, San Mamesen, Athletic eta Bartzelonaren artean jokatuko den Ligako partidaren trafiko aldaketen eragina gutxiagotzeko, desfileak eta zalegoaren irteerak bat egin ez dezaten.\n-La Banda del Surdo.\n-San Anton abesbatza. Kamioneta musikala.\n-Baserria (La Granja).\n-Tuterako Bonboen eta Danborren Banda.\nLa Banda del Surdo taldeak belarriekin dantzatzen den, begiekin entzuten den eta oinekin dastatzen den festa bilaka‐tzen du perkusioa. Perkusio‐joleek eta dantzariek kalea hartuko dute energiaz eta kolorez beteriko ikuskizunarekin. Gorputzez gorputzeko musika, mundu osoko erritmoak, grina, mugimendua, alaitasuna… eta bero handia.\n“Baly”, Bilboko balea, 12 metroko luzera eta 5 metroko altuera duen puzgarri urdina da eta giza itxurako aurpegi horrekin marrazki biziduna dirudi. Puzgarriak ur zorrotadak jaurtitzen ditu baleek egiten duten moduan\nSan Antón Abesbatza ‐ Kamioi musikala\nSan Anton Abesbatza 40 ahots mistok osatzen dute, eta Alfredo Hurtado de Saratxo maisua dute zuzendari. San Anton Abesbatza Bilbon jaio zen 1947. urtean, herrialdeko kultura eta tradizioak sustatu eta jorratzeko, eta lan horretarako euskal koru‐musika aukeratu zuten. Lehenengo jendaurreko abestaldia 1950eko urtarrilaren 6an egin zuten Bilboko Campos Eliseos Antzokian, Bengoa maisuaren zuzendaritza‐pean. Euskal koru-musika leialtasun handiz interpretatzen duen abesbatza mistoa bilakatu da.\nOlagarroa 6 metroko altuera eta 13 metroko diametroa duen pertsonaia atsegina da eta konfetiak botatzen ditu tentakuluetatik, bere “emazte” Baly balearen atzetik doan bitartean.\nBisigua balearen eta olagarroaren “semea” da, 12 metroko luzera eta 5 metroko altuera duen puzgarria. Gurasoen ereduari jarraiki, hainbat gauza jaurtiki ditzake: kea ahotik eta arroza hegaletatik.\n10 metroko luzera eta 8 metroko zabalera du. Bi eramailek gidatzen dituzte bi pintza handiak pertxa batzuen bidez. Gainerako 8 hankak automatikoki mugitzen dira, animaliaren mugimendu naturala imitatuz. Hauts eginiko ura jaurtiki dezake nahi duenean.\nOzeano urrunenetik kalez kale heldu zaigu kolorez eta dibertsioz betetako itsasontzia. Eskuetan kanoi indartsu bat darabilen Konfeti Jaurtigailu ero bat du kapitain, eta berekin batera dator sei Ilusio Jaurtilariz osatutako talde dibertigarria, zeintzuek aldean daramatzaten makina batzuen bidez etengabe haizatzen baitute papera 15 metroko altueraraino.\nJosé Miguel Espinosa “Migelin” jaunak hezitako 60 antzarrez osaturiko konpartsa berezia jendartean ibiliko da, eta argazkietarako posatuko dute erakusteko zeinen hegazti leial eta azkarrak diren antzar horiek, zaindari bikainak eta hamaika herri‐ipuinetako protagonista txintxoak.\nTxalaparta Biraka (Txalap.art)\nBalyri lagun egiteko Balearen desfilean integratuko da ikuskizun berezi hau. Orga egokitu batzuei esker, txalapartak galdu egingo du bere izaera estatiko tradizionala; ibili ahala txalaparta jo ahal izango dute eta perkusiozko nahiz bestelako instrumentu tradizionalekin nahastuko da, bere musika toki eta entzule guztietara irits dadin.\nKale-ikuskizun musikal berritzaile eta orijinal hau Txalap.art taldearen eskutik datorkigu; oraingo honetan Aittite Ttakun txalaparta taldea eta Zozongo perkusio-taldea lagun. Gure arbasoengandik berreskuratutako erritmo eta mugimenduak erabat eguneratuta ekarriko dizkigute. Tradizioan sustraiturik, beren kalejirak hiriko bizitzara egokituko ditu erritmo eta mugimendu primitiboenak. Praktikotasunetik abiatuta hiriko bizitzan eta jendartean integratuko da desfilea, primitibotik abiatuta gaurkotasunera eboluzionatuz. Landa eremuak eta hiria, estatikoa eta dinamikoa, zaharra eta berria bat eginik, iragana eta oraina gauza bakarra izan daitezen.\nBaserria (La Granja): Txerria, Behia, Oiloa, Aharia eta Zaldia\nBost abeltzain zoro samarrak saiatuko dira Txerria, Behia, Oiloa, Aharia eta Zaldia gidatzen. Abeltzain hauek Nekazari Fumigatzaileengadik ihes egin nahi dute. Hauek euren ur bereziaz bustiko dituzte ikusleak. Baserriko animaliak ihesi, jendearekin egingo dute talka eta desfilera joandakoekin elkarreragiten arituko dira. Nekazari Burua Oiloari jaten emango dio eta, batez ere, Ahariari eutsi beharko dio honek jendearen aurka egin ez dezan.\nDesfile honek soinu‐teknika berritzaile bat izango du: animalia bakoitzaren soinuaz gain, soinu banda animatu berbera emitituko duen igorgailu‐hargailu sistema batek soinu inguratzailea sortuko du.\nFantasiako Lurretatik iritsitako izakiek bidaia harrigarri batean eramango gaituzte bost kontinenteetan barrena, eta urrats bakoitzean, mugimendu bakoitzarekin txundituko gaituzte, espazioa fantasiaz eta sentsazio berriz betetako mundu imajinario bihurtuz.\nTuterako Bonbo eta Danbor Banda\nNafarroatik etorriko da Balearen Desfileari amaiera ezin hobea emango diona. Aurtengo desfilea ixteko, Aste Santuan ateratzen diren bonbo eta danbor banden soinu sarkor eta beldurgarriak izango ditugu. Jantzi bereziekin, berrogei perkusio‐jole elkartuko dira, eta maza eta baketak astinduko dituzte antzinako tradizio sustraituaren erakusgarri. Horrek desfilea amaitzeko balioko du.


GuraSos elkarteko kideak Itsasondoko festetan egongo dira azken bultzadaren bila - Goierriko Hitza : Goierriko Hitza\nGuraSos elkarteko kideak Itsasondoko festetan egongo dira azken bultzadaren bila\nOstiralean txosnan lagunduko dute GuraSos-eko kideek eta ateratzen den diruaren zati bat jasoko dute. Hiri Hondakinen Kudeaketarako Plan Alternatiboa ordaintzeko bideratuko dute dirua.\nItsasondoko jaietan Huntza taldearen kontzertua izango da ostiralean eta bitartean, txosnan GuraSos elkarteko kideak egongo dira kolaboratzen. Diru bilketa egiten ari dira Hiri Hondakinen Kudeaketarako Plan Alternatiboa ordaintzeko. 80.000 euro behar dituzte guztira eta azken bultzadatxoa behar dutenez, haien laguntzarekin txosnan lortutako diruaren zati bat bideratuko diete. Gainera erraustegiaren kontrako Babes Kutxak ere salgai jarriko dituzte.


Amavir Villanueva de la Cañada zahar etxea | Amma\nAmavir Villanueva de la Cañada zahar etxea\nVillanueva de la Cañadan kokatzen den egoitza, hiri dinamikoa eta zerbitzu asko dituena, Brunete, Valdemorillo, Villanueva del Pardillo, Sevilla la Nueva eta Quijorna herrietatik gertu.\nAmavir Villanueva zahar egoitzak zerbitzu eskaintza zabala du, pertsona adinduek eta euren senitartekoek erosotasuna eta arreta guztiak izan ditzaten, erabiltzaile bakoitzaren beharren arabera.\nVillanueva de la Cañadako (Madril) Amavir Villanueva zahar etxea hiriaren erdigunean kokatzen da, Hermanos Maristas eskolaren ondoan. Eraikina azken xehetasunera arte diseinatu da, egoiliarrei eguneroko bizitza errazteko helburuarekin; besteak beste, gune argitsuak, altzairu ergonomikoak eta ongi zaindutako instalazioak ditu, baita lorategi zabalak ere. Hori guztia egoiliarrei eta euren ahaideei goi mailako arreta eskaintzeko xedearekin.\nAmavir Villanueva 2007ko irailaren 24an inauguratu zen. Orotara, 180 plaza ditu, eta eguneko 40 plaza. Madrilgo Erkidegoarekin itundutako plazak ditu.\nVillanueva de la Cañadako Amavir Villanueva zahar etxeak egonaldi iraunkorrak eta aldi baterakoak eskaintzen ditu (familientzako atsedena eta errehabilitazioa)\nAmavir Villanueva (Madril) zahar egoitzak 13.872 metro koadro ditu, eta hiru solairutan banatzen dira; lorategiak 1.000 metro koadro ditu; hori guztia lursail itxian eta kontrolpeko sarbideekin.\n148 bakarkako logela eta binakako 16 logela ditu; egoiliarren gustura dekora daitezke\nEgoitza Alfontso X Azkarra Unibertsitatetik oso hurbil dago. Autoan, Madrildik, A-6tik (A Coruñako errepidea) atera daiteke, eta 23. irteera hartu, M-50 errepiderantz. Ondoren, 76. irteera hartu Villanueva de la Cañadako bidean, M-503 errepidean. Garraio publikoan, Villanueva eta Madril lotzen dituen autobusak dira 627, Moncloatik, eta 581 Principe Pio, geltokia gertu dauka. Villanueva de la Cañada hiri barruko 1 eta 2 autobus-lineak hartu daitezke, eta 626 linea, Majadahondatik eta Las Rozasetik datorrena.


Nafarrarendako Tren Publiko eta Sozial (TPS) proposamenaren aurkezpen egutegia | Sustrai Erakuntza\nApirila 2010 (4)\nOtsaila 2007 (1)\nUztaila 2006 (1)\nIraila 2005 (1)\nMartin Zelaiari eginiko elkarrizketa, astearte honetakoa, irailaren 19a, Euskalerria Irratian:\nEgiten ari ditugun hitzaldiak (azaroan):\nIrailaren 20a asteazkena, 20:00, Tafallako Kulturguneko Zine aretoan.\nIrailaren 21a osteguna, 19:30, Castejongo Kultur Etxean.\nIrailaren 26a asteartea, 19:30, Altsasuko Gure Etxea Kultur Etxean (Foruen Plaza).\nIrailaren 27a asteazkena, 19:00, Tuterako La Rúa Kultur Etxean.\nIrailaren 28a osteguna, 19:00, Txantreako Liburutegian, Pamplona-Iruñea.\nIrailaren 29a ostirala, 19:00, Ekonomia Solidarioaren Azoka, Autobus Geltoki zaharrean, Pamplona-Iruñea.\nUrriaren 19a osteguna, 19:00, Irurtzungo Udaletxea.\nUrriaren 24a asteartea, 19:00, Akelamendi Taberna, Barañain.\nAzaroaren 2a osteguna, 19:30, Local del Uno, Etxabakoitz, Iruñea.\nAzaroaren 9a osteguna, 19:00, Arazuriko Kultur Etxea.\nAzaroaren 10a ostirala, 19:00, Lakuntzako Udaletxea.\nAzaroaren 15a asteazkena, 19:00, Iruñeko Ingurumen Hezkuntzako Museoa.\nAzaroaren 17a ostirala, 19:00, Ontza Elkartea, Lekunberri.\nTPS proposamenaren laburpena:\nSustrai Erakuntza fundazioak Trenbide Publiko eta Sozialaren (TPS) aldeko bere proposamena aurkeztu zuen Iruñean joan den astea, beti ere, gizarte- ekonomia- eta ingurumen-errentagarritasuna bilatuz. Haren oinarria gaur egungo trenbide baliabideak ahal bezain beste baliatu eta hobetzea da. Jendartearen aurkako, ingurumenaren aurkako, xahutzaile eta ezegokia den Abiadura Handiko Trenaren edo Prestazio Altuko Trenaren (AHT/PAT) aurrean, garraio bide jasangarri, herrikoi eta demokratiko batean datza. Garraio jasangarri bat izateko beharrezkoak diren abantailak dituen garraio bide publiko bat da ohiko trenbidea: kontsumitzen duen energia jatorri berriztagarrikoa izan daiteke, energia kontsumoa beste garraiobide batzuena baino txikiagoa da, lurraldean duen eragina txikiagoa da jada eraikia egonagatik eta eskualdeen, herrien eta hirien arteko lotura ahalbidetzen du.\nNafarroako Gobernu guztiek, egungoa barne, aukera berdinaren alde egin dute, AHT-PAT-rena. Egiteko eta mantentzeko garestiagoa den aukeraren alde. Ondorioz Nafarroan ez da gaur egungo tren sarea hobetzearen aukera eta zenbatekoa aztertu. Eta ez da inolako jendarte eztabaidarik izan existitzen diren aukera desberdinen inguruan. Gure TPS proposamena zulo hori estaltzera etorri da.\nProposamena egungo trenbidearen bikoiztean oinarritzen da. Bide paralelo berria jada horretarako aski leku utziaz eginak diren lur-berdinketa, zubi eta gainbideak probestuz eraikiko litzateke. Europako trenbide zabalerara (estuagoa) egokitzeko 3. erraila jartzea proposatzen da. Horrela egungo gaitasuna bikoiztu eginen litzateke (trenbide ibilbide bikoitza, bide zabalera bikoitzeko bakoitza) mota guztietako trenen eta merkantziei bide emanez, zabalera iberikoa eta europarraz. Ibilbidean egin beharreko hobekuntza puntualak gehitu beharko litzaizkioke horri: tunelak, kurbak, bazterbideak, eta abar.


Bideoak – IKTak eta konpetentzia digitalak hezkuntzan\nAmaia Arroyo-Sagasta ‘Educar en la virtualidad’ mahai-inguruan izan da\nAmaia Arroyo-Sagastak, #HEZikt graduondoko irakaslea, Educar en la virtualidad izeneko mahai-inguruan harru du parte pasa den apirilaren 7an, @educacion3_0 eta @IFEMAk antolatuta. Hemen duzue mahai-inguruaren bideoa: Irakurtzen jarraitu Amaia Arroyo-Sagasta ‘Educar en la virtualidad’ mahai-inguruan izan da\nhezikt 2021-04-12 2021-04-12 Utzi iruzkina\nMahai-ingurua: Digitalizazio eta hezkuntza\nUdako Euskal Unibertsitateak 2019ko ekainaren 20an Bilbon antolatu zuen “Humanitate digitalak: aukerak, erakundeen rol berriak eta elkarlana izeneko jardunaldia. Egitarauaren barruan Digitalizazioa eta Hezkuntza mahai-ingurua izan zen. Bertan, Montse Maritxalar (UPV/EHU, IXA, UEU), Joseba Abaitua (DU) eta Xabier Mujika (Berritzegune Nagusia) izan ziren, Mikel Iruskieta moderatzaile zela. Irakurtzen jarraitu Mahai-ingurua: Digitalizazio eta hezkuntza\nhezikt 2019-10-14 2020-02-10 Utzi iruzkina\nIkuspuntu hezkidetzailea ingurune digitaletan\nHEZikt graduondokoko Make Irigoyen eta Amaia Arroyo irakasleek bideo honetan ingurune digitaletan ikuspuntu hezkidetzaile garatzeak duen garrantziari buruz hausnartzen dute. Bideoa Prest_Gara 2018-2019 prestakuntza-planaren barnean emandako Irakaslea ikasleen nortasun-digitala garatzeko bidelagun ikastarorako egindakoa da. Irakurtzen jarraitu Ikuspuntu hezkidetzailea ingurune digitaletan\nhezikt 2019-03-05 2019-07-17\nMondragon Unibertsitatearen KoLaborategiak 2018ko abenduan antolatu zuen webinarra DigCompEdu markoaz. Hizlaria Itziar Garcia izan zen, HEZikt graduondokoan ibilitako ikerlaria. Irakurtzen jarraitu DigCompEdu markoari buruzko webinarra Itziar Garciaren eskutik\nhezikt 2019-01-10 2019-07-17 Utzi iruzkina\nAbel Camachok eta Mikel Iruskietak, HEZikt-eko irakaslea eta zuzendaria, Euskararen ikaskuntza-prozesuetan teknologiak baliatzeko estrategiak izeneko hitzaldia eskaini zuten Udako Euskal Unibertsitateak 2018ko azaroaren 9an eta 10ean Bilbon antolatutako Helduen Euskalduntze Alfabetatzea aurrera begira. Glotodidaktika VI. Topaketan. Erabiltako aurkezpena ere hemen duzue. Irakurtzen jarraitu Euskararen ikaskuntza-prozesuetan teknologiak baliatzeko estrategiak\nhezikt 2018-12-11 2019-07-17 Utzi iruzkina\nTeknologia eta hezkuntza metodologiak, Jokin Lacalleren ikuspegia\nJokin Lacalle (@jolaus) izango da HEZikt graduonkoaren lehen moduluko aurrez aurreko saioan. Bideo honetan Jokinek teknologia eta hezkuntza metodologiari buruz duen ikuspegia azaltzen du. Bideoaren egilea: Tabakalera; Data: 2016ko maiatza Irakurtzen jarraitu Teknologia eta hezkuntza metodologiak, Jokin Lacalleren ikuspegia\nhezikt 2018-10-23 2019-07-17 Utzi iruzkina\nZientzialari (65) Kepa Sarasola – “Hizkuntzalaritza konputazionalarekin lengoaiak errezago erabiltzeko tresnak garatzen ditugu” from Kultura Zientifikoko Katedra on Vimeo. Irakurtzen jarraitu Kepa Sarasola: Hizkuntzalaritza konputazionalarekin lengoaiak errazago erabiltzeko tresnak garatzen ditugu\nhezikt 2018-04-24 2020-03-12 Iruzkin 1


2020ko IRUÑEKO GAZTE LITERATUR LEHIAKETAK AURKEZTEKO EPEA LUZATZEN DU – PamplonaEsCultura\n2020ko IRUÑEKO GAZTE LITERATUR LEHIAKETAK AURKEZTEKO EPEA LUZATZEN DU\n2020/03/06 - 2020/06/15\nEKAINAREN 15a ARTE\n2020ko Iruñeko gazte literatur lehiaketak aurkezteko epea luzatzen du. Lanak ekainaren 15a bitarte aurkezteko epea luzatzen du Gaztediaren Etxeko Gazteendako Argibide Bulegoan (Zangoza k., 30), eta bizitokia edo ikastetxea orain Iruñean duten gazteek hartzen ahal dute parte. Poesia eta narrazio laburra dira bi sari-modalitateak, bai gaztelaniaz bai euskaraz, eta horietarako bi kategoria ezarri dira: 14 eta 16 urte bitarteko gazteak (biak barne), eta 17 eta 18 urte bitartekoak (biak barne).\nLanak aurkezteko mugaeguna: 2020ko ekainaren 15a arte, Gaztediaren Etxean (Zangoza k. 30).\nEgileek lan bana aurkezten ahal dute modalitate bakoitzeko. Idazlanek gai librea izanen dute, gaztelaniaz edo euskaraz idatziak, eta jatorrizkoak eta argitaratu gabeak izan beharko dute.\nTestu bera ezin izanen da bi hizkuntzetan aurkeztu.


Aporiatik Eraldaketara • ZUZEU\nEzuste batzuk gure hausnarketa gaitasunik at geratzean, edota gure balore-sisteman iraulketa sortzen dutenean, aporia egoeran eror gaitezke. Aporiatik atera ahal izateko, gogoeta sakona egitea eta aurreikaspen asko zalantzan jartzea beharrezkoa da. Aporia hitz greziarra da. Euskal unibertsoan ere, esamolde batez antzeko egoera antzeman dezakegu: «hamaika ikusteko jaioak gara».\nAzken hauteskundeak izan eta gero, Katalunia eta Euskal Herriko ezker independentistan aporia egoeran geratu dira zenbait. Aporiatik askatutakoan, eraldaketa emankorra lor daitekeelakoan, lerro batzuk egiteari ekin diot.\nEuskal Herriko mapa politikoan gertuen izan ditudan lagunak Aralarreko Irauli korrontean lerrokatu ziren. Behin, Gernikako Akordioaren ekitaldi batetik gentozela, umorez, horietako batek horrela adierazi zuen: «hau marka!, gu gara kritikoen, kritikoen, kritikoen, kritikoak, hau ganoraz kudeatzea zaila da benetan». Izan ere, Irauli Aralarren korronte kritikoa zen; Aralar, Ezker Abertzalearen enbor nagusiarekiko kritikoa; Ezker Abertzalea jeltzaleen nazionalismoarekiko kritikoa eta bukatzeko, abertzale guztiok frantziar eta espainiar estatuen arerioak.\nOro har, jarrera kritikoa eta eszeptikoa oso osasungarria da, gizakiak egin dituen aldaketa nagusiak egitura zaharrak gainditzean gertatu baitira. Hori dela eta, jokabide kritikoa elikatu beharreko jarrera aktiboa dela uste dut. Hala ere, hiperkritikook zenbait gaitz ere baditugu, horietako nabarmenena: gainideologizazioa.\nArtikulu osoa BERRIAn: berria.eus/aporiatik_eraldaketara\nAporia, eraldaketa, Euskal Herria, Katalunia, kritika\nJule Goikoetxea: bakea ez da existitzen, feminismoa bai